Zo slovenskej tlače ● December 2012 ● Monitor
http://www.oslovma.hu/index.php/sk/monitoring/167-monitoring1-monitoring1/907-zo-slovenskej-tlae-december-2012-monitor
http://www.oslovma.hu/01-Imro-Ment/ImroInfo/2012/ImrTSl46.rtf
Turul v zajatí - Kapustnica v Rajke - Nová situácia v maďarsko-slovenských vzťahoch - Slovensko-maďarský ropovod - Deň vysťahovaných Maďarov - „Mám izraelsko-pirézske štátne občianstvo“ - Len nepoužiť slovo Žid - Protest proti Jobbiku zblížil opozíciu - Najviac „opitých” učiteľov na meter štvorcový - Björnson za Slovákov - Cirkev vyzýva: Preneste si Rákócziho... - Tokaj je náš
Vybral a zostavil: Imrich Fuhl
Páči sa mi to
Maďarskí študenti vyšli do ulíc, nechcú platiť 1200 eur
10. decembra 2012 - (sita)
Stovky maďarských vysokoškolákov vyšli v pondelok do ulíc miest po celej krajiny s cieľom vyjadriť nesúhlas so schválenou reformou univerzitného školstva. Približne 800 mladých ľudí pochodovalo centrom Budapešti, aby odmietli normu, ktorá od budúceho roka zavádza platby za vzdelanie a systém študentských pôžičiek. To podľa študentov vylúči chudobnejších zo vzdelávacieho procesu a ohrozí budúce generácie. Predstavitelia univerzít zase vláde premiéra Viktora Orbána vyčítajú nedostatočnú koordináciu so školami a nepresné dopadové štúdie. K nespokojencom v Budapešti sa pridali aj ďalšie mestá ako Debrecín, Pécs, Segedín a Šopron, v ktorých si študenti posadali pred školy a vládne budovy. Semester na maďarskej univerzite bude po novom stáť v prepočte približne 1200 eur. Minulý týždeň schválený zákon okrem iného hovorí aj o záväzku pracovať niekoľko rokov po absolvovaní školy v Maďarsku, ak chce študent dostávať štátnu podporu.
Maďari nesmú chovať turula v zajatí
10. decembra 2012 - (Ivan Drábek - Pravda)
Maďarskí sokoliari spolu s milovníkmi národných tradícií sú sklamaní. S rárohom veľkým sa na lov tak skoro nevyberú. Zamietavé stanovisko vlády k žiadosti o povolenie chovu tohto ohrozeného dravca vyvolalo v Budapešti mediálny rozruch, akého by sa iný operenec sotva dočkal. Denník Népszabadság nevšedný záujem vysvetľuje tým, že rároh veľký nie je len taký hocijaký vták. „V politických kruhoch je známejší pod menom turul,” pripomína ironicky. Maďarsko práve zažíva obrodu kultu turula, akému sa naposledy tešil za vlády regenta Miklósa Horthyho. Mytologický vták, ktorý vo sne oplodnil princeznú Emešu a jej synovi Álmosovi ukázal cestu z ázijských stepí až na prah novej domoviny, odkiaľ už kočovné kmene do Karpatskej kotliny doviedol Álmosov syn Árpád, je oficiálnou propagandou znova oslavovaný ako symbol súdržnosti Maďarov. Turulie sochy rastú po celej krajine ako huby po daždi. Jednu z nich, nazvanú Pamätník národnej spolupatričnosti, začiatkom jesene s veľkou pompou odhalil sám premiér Viktor Orbán. Pod vyše dvojmetrovým bronzovým vtákom týčiacim sa na desaťmetrovom stĺpe vtedy Orbán vzletne vyhlásil, že „turul je symbolom národnej totožnosti dnes žijúcich, zosnulých i budúcich Maďarov,” pričom s týmto „národným predobrazom” sa podľa neho „každý Maďar narodí rovnako ako so svojím jazykom a históriou”. - Celý článok:
http://spravy.pravda.sk/madari-nesmu-chovat-turula-v-zajati-d67-/sk_svet.asp?c=A121210_182707_sk_domace_p23
Krzysztof Varga: Guláš z turula (Turulpörkölt)
Maďarským symbolom je bájny vták turul, akýsi kríženec orla a husi, čím stelesňuje maďarské sny aj komplexy. Varga ponúka typológiu sôch s týmto vymysleným živočíchom, od turula bojového cez turula prechodného až po turula hanblivého, sediaceho skromne ako sliepka na pánte. - Samovražda je najväčším exportným úspechom maďarskej kultúry. Ani jeden maďarský spisovateľ, maliar alebo herec nedosiahol taký úspech ako pesnička Szomorú vasárnap - hymna samovrahov celého sveta, jediný maďarský hit vo svetovom meradle.
http://www.oslovma.hu/index.php/sk/archiv/186-archiv-literatura-archiv-literatura/564-krzysztof-varga-gula-z-turula-turulporkolt
Maďarov trápi obezita, Luxembursko pije najviac
Podľa štúdie OECD je síce Európa pomerne zdravá, obezita a alkohol sú problémom.
9. decembra 2012 - (style.hnonline.sk / Washington Post)
„Ak by moji americkí kolegovia mohli prijať aspoň zlomok francúzskeho prístupu k potravinám a životu, stráženie váhy by prestalo byť hrôzou, posadnutosťou a odhalilo by pravú podstatu ako súčasť zmenia žiť,” napísala Mireille Giiliano, autorka knihy French Women Don´t Get Fat. V súčasnosti je však 13,4 percenta Francúzok obéznych. Toto číslo v posledných dekádach rapídne vzrástlo. Európania sú však pomerne zdraví. Priemerná dĺžka života v členských štátoch Európskej únie sa medzi rokmi 1980 a 2010 zvýšila o šesť rokov, do 75 rokov v prípade mužov a 82 rokov v prípade žien. Nedávna správa OECD, ktorú zverejnil denník Washington Post, zistila, že výskyt ochorení ako cukrovka či astma sa zvýšil, sčasti kvôli lepšej diagnostike, ale aj vďaka fajčeniu, pitiu a konzumácii vysokokalorických jedál. Rebríček OECD vyhodnotil, ktorí Európania sú najviac obézni a najviac aktívni v pití alkoholu. Napriek spoločenskému vnímaniu, že Francúzi pijú víno celý deň a Škandinávci zažehnávajú zimu tvrdým alkoholom, rebríček spotrebiteľov alkoholu vedie Luxembursko, čo je takmer 15,3 litra na obyvateľa ročne. Toto číslo sa od roku 1980 zvýšilo o 12 percent. OECD zároveň upozorňuje, že alkohol vo väčšom množstve nakupujú aj cudzinci, kvôli nižším daniam z alkoholu. Medzi dospelými je teda na čele rebríčku Luxembursko, Litva a Rumunsko. Čo sa týka tínedžerov, väčšina Litovčanov a Dánov bola vo svojich 15 rokoch opitá v priemere dvakrát. V celej Európskej únii to tvrdí 36 % mladých. Očakávaná la dolce vita sa u Talianov zmiernila. Od roku 1980 znižujú svoju spotrebu alkoholu o takmer 60 percent na úroveň 6,9 litra na hlavu. Síce vyššie dane a rigidné zákony spôsobili pokles užívania alkoholu v Európe o 15 percent, región má stále najvyššiu úroveň konzumácie alkoholu na svete. Alkohol je zároveň tretí najrizikovejší faktor pre ochorenia po tabaku a vysokom krvnom tlaku. Problémom je, že síce časti Európy spotrebu alkoholu znižujú, ostatné krajiny pijú viac a prichádzajú s novými typmi alkoholov. Ďalším problémom je obezita. Za posledných 20 rokov sa v únii zvýšila o 17 percent. Najviac obéznymi sú Maďari, po nich nasledujú Briti. Najštíhlejší sú zase susedia Maďarov - Rumuni. Autori štúdie poznamenávajú, že využívanie daní z tuku a cukru, ktoré v poslednom období zaviedli Fíni, Francúzi a Maďari, sú potenciálnym riešením. Toto opatrenie bolo však v Dánsku nedávno zrušené, keď sa zistilo, že negatívne vplýva na spotrebiteľov a podniky. Fyzická aktivita je tiež jedným z problematických aspektov. Len jedno z piatich európskych detí tvrdí, že pravidelne cvičí. Štúdia nemerala fyzickú aktivitu u dospelých. Taliani sú na tom najhoršie. Iba 7 percent dievčat a 12 percent chlapcov sa denne venuje fyzickým aktivitám, Rakúšania sú na tom presne naopak. S pribúdajúcim vekom je to však u Európanov s ich fyzickou aktivitou ešte horšie.
Slováci a Maďari sa v Rajke združili pri varení spoločnej kapustnice
Prvý raz v histórii obce sa Slováci zapojili do organizovania vianočných podujatí.
9. decembra 2012 - (tasr)
Pod názvom Vianočná kapustnica od susedov sa konalo v druhú adventnú nedeľu veselé predvianočné stretnutie na námestí pred Miestnym úradom v maďarskej pohraničnej obci Rajka. Informoval o tom tamojší obyvateľ Ján Protič. „Dobrovoľný spolok zväčša slovenských, ale i maďarských obyvateľov tejto pohraničnej dediny, kde takmer polovicu obyvateľstva tvoria Slováci, najmä z Bratislavy, ponúka vianočnú kapustnicu - tradičné vianočné jedlo, varené víno, vianočný punč ale aj tradičný mastný chlieb s cibuľou,” uviedol Protič s tým, že výťažok z predaja venujú na nákup potrebných vecí pre miestnu škôlku, ktorú v čoraz väčšom počte navštevujú aj slovenské deti. Podľa starostu Vince Kissa je to prvý raz v histórii obce, kedy sa aj Slováci zapojili do organizovaní adventných podujatí, ktoré majú v Rajke dlhoročnú tradíciu. „Nečakali sme až takýto veľký záujem, okrem našich obyvateľov je tu niekoľko desiatok Bratislavčanov a stále prichádzajú ďalší návštevníci,” konštatoval. Dodal, že Slováci a Maďari spievajú spoločne, našli celý rad ľudových piesní a melódií, ktoré poznajú oba národy. Striedavo znejú tie isté melódie s maďarským i slovenským textom.
Berényi zostáva predsedom SMK, nemal protikandidáta
8. decembra 2012 - (sita)
Predsedom Strany maďarskej komunity (SMK) zostáva bývalý poslanec NR SR József Berényi. Rozhodli o tom delegáti na I. republikovom kongrese strany, ktorý sa koná v Strekove v okrese Nové Zámky. Berényi nemal vo voľbách protikandidáta. Novým predsedom Republikovej rady SMK sa stal rovnako bývalý poslanec NR SR László Szigeti, ktorý vo funkcii nahradil Gyulu Bárdosa. Ten sa o zvolenie na túto funkciu už neuchádzal. SMK je neparlamentná politická strana. Strana zmenila názov v septembri, keď sa premenovala zo Strany maďarskej koalície na súčasnú Stranu maďarskej komunity.
SMK: Snem kritizoval vládu, uvítal však dialóg medzi Slovenskom a Maďarskom
8. decembra 2012 - (tasr)
Delegáti I. Republikového kongresu Strany maďarskej komunity (SMK), ktorý sa dnes konal v Strekove vítajú dialóg, ktorý sa vytvára medzi vládami Slovenska a Maďarska. Zároveň vyjadrili nádej, že pozitívny vývoj vzájomných vzťahov umožní riešenie viacerých problémov, ktoré sú otvorené už viacero rokov. „Sú to problémy národnostných komunít žijúcich v oboch štátoch, je to predovšetkým riešenie otázky dvojakého občianstva, zachovanie statusu Univerzity Jánosa Selyeho, možnosť jazykovej rovnoprávnosti na územiach, kde žijú aj národnostné komunity a zrušenie zásady kolektívnej viny zo slovenskej legislatívy,” uvádza sa vo vyhlásení. Delegáti kongresu SMK sa vyjadrili aj k protikrízovým opatreniam vlády. Podľa ich názoru sú protichodné s cieľmi, ktoré sú zakotvené vo vládnom programe. „Ide predovšetkým o zlepšenie podnikateľského prostredia, o zrušenie hospodárskych rozdielov v regiónoch a o podporu investícií s možnosťou vytvárania pracovných miest,” konštatujú. SMK zároveň vyjadrila nesúhlas so zrušením jednotnej dane, so zaťažovaním právnických osôb vyššími daňami, zaťažovaním stredných a malých podnikateľov a samostatne zárobkovo činných osôb zvýšením daní a odvodov. „Novelizácia Zákonníka práce sťažila vyjednávanie medzi zamestnávateľmi a zamestnancami a tým obmedzila pružný vývoj zamestnávania. Obmedzila možnosti zamestnávateľov pri tvorbe pracovných miest. Vzdala sa pozdvihnutia zaostávajúcich regiónov tým, že zanedbáva poľnohospodárstvo a nepodporuje s ním súvisiaci spracovateľský priemysel,” vyhlásili delegáti snemu. Tí vláde vyčítajú aj to, že nepristupuje rovnako k ochrane životného prostredia a nepodporuje rozvoj cestovného ruchu ktorý by mohol znížiť nezamestnanosť na južnom Slovensku. SMK dnes podporila aj boj zamestnancov školstva za ich záujmy. Rozhodnutie školských odborárov odmietnuť návrh vlády ohľadom miezd zamestnancov školstva pokladajú za pochopiteľné. „Podľa tohto návrhu by tým boli zaťažené miestne a krajské samosprávy. Návrh vlády na zrušenie škôl s nízkym počtom žiakov považujeme za neprijateľný. Treba urobiť všetko preto, aby si deti mohli osvojiť základy písania, čítania a počítania v mieste bydliska, v škole s vyučovaním v materinskom jazyku. Kongres sa v súvislosti s nastávajúcimi zápismi do školy obracia na rodičov maďarskej národnosti, aby smelo využívali svoje práva, a zapísali svoje deti do školy s vyučovacím jazykom maďarským,” píše sa vo vyhlásení. Delegáti kongresu kritizovali vládu a parlament aj za reformu verejnej správy, ktorá sa podľa nich začína bez auditu právomocí a kompetencií štátnej správy a samosprávy. SMK chce, aby k reforme došlo len po vykonaní porovnávacej analýzy. Účastníci dnešného snemu v Strekove sa zaoberali aj parlamentnými voľbami v Rumunsku. „Vyjadrili svoju nádej, že prinesú pre tamojšiu maďarskú komunitu silné politické zastúpenie v zákonodarstve,” uviedli.
Rumunsko: Parlamentné voľby vyhrala vládnuca stredoľavicová koalícia
9. decembra 2012 - (tasr)
Stredoľavicová koalícia rumunského premiéra Victora Pontu sa dnes stala jednoznačným víťazom parlamentných volieb v Rumunsku. Z troch prieskumov medzi zúčastnenými voličmi (tzv. exit poll), zverejnených po zatvorení volebných miestností o 20.00 h SEČ, vyplýva, že vládnuca Sociálno-liberálna únia (USL) získala podľa odhadov 54-58 percent hlasov. Opozičná stredopravicová Aliancia Spravodlivé Rumunsko (ARD), blízka úradujúcemu prezidentovi Traianovi Basescovi, dosiahla 18-21 percent hlasov voličov. Do parlamentu sa dostane s pomerne silným mandátom, okolo 10-13 percent, Ľudová strana Dana Diaconesca (PPDD), vedená niekdajším obľúbeným televíznym hlásateľom a v súčasnosti majiteľom súkromnej televízie. Demokratický zväz Maďarov v Rumunsku (UMDR) sa pohybuje v prieskumoch tesne nad piatimi percentami hlasov, informovala na svojej internetovej stránke agentrúa Agerpres. Výsledok, napriek tomu, že je pomerne jednoznačný, podľa agentúry DPA môže viesť k pokračovaniu politickej nestability, ktorá krajinu sužuje tento rok. Nového premiéra bude totiž nominovať prezident Basescu, ktorý naznačil, že zostavením vlády nemusí poveriť súčasného premiéra Victora Pontu ani v prípade, ak jeho koalícia získa väčšinu. Mocenský boj medzi oboma politikmi vypukol naplno v lete, keď sa Ponta snažil o odvolanie prezidenta. Basescu by mohol poveriť zostavením vlády buď iného lídra z Pontovej koalície, alebo niekoho zo svojich spojencov v stredopravom tábore. Jeho nominanta však musí schváliť parlament. Ak neuspeje v dvoch kolách hlasovania, parlament môže byť rozpustený. „Od zajtra môžme hovoriť o nových projektoch na ďalšie štyri roky, pretože sme dosiahli mier a stabilitu,” vyhlásil podľa agentúry Reuters vo svojom volebnom obvode Targu Jiu 40-ročný Ponta po oznámení predbežných výsledkov. Komplikovaný volebný systém v Rumunsku, zohľadňujúci výsledky strán v jednotlivých volebných obvodoch a zároveň rešpektujúci proporcionálne zastúpenie, nahráva do karát silným stranám. Pozorovatelia preto predpokladajú, že veľké strany získajú ešte o niečo viac poslaneckých mandátov ako vyjadruje percentuálne vyjadrenie počtu získaných hlasov. Voľby sprevádzalo husté sneženie a mimoriadne chladné počasie, ktoré zasiahlo celý Balkán. Volebná komisia oznámila, že približne 250 volebných miestností nemohli ráno v niektorých častiach Rumunska otvoriť načas. Na voľby dohliadali aj pozorovatelia Organizácie pre bezpečnosť a spoluprácu v Európe (OBSE).
Premiér Victor Ponta a jeho strana zvíťazili v parlamentných voľbách
10. decembra 2012 - (tasr)
Stredoľavá koalícia rumunského premiéra Victora Pontu získala absolútnu väčšinu vo víkendových parlamentných voľbách. Ukázali to dnes čiastkové výsledky hlasovania, o ktorých informovala štátna volebná komisia. Správu priniesla nemecká tlačová agentúra DPA. Pontova vládnuca Sociálno-liberálna únia (USL) získala 59 percent hlasov voličov po sčítaní približne 80 percent hlasovacích lístkov. Ponta zrejme vytvorí alianciu so stranou maďarskej menšiny UDMR (Demokratický zväz Maďarov v Rumunsku), pre ktorú hlasovalo okolo 5,5 percenta voličov. Opozičná stredopravicová Aliancia Spravodlivé Rumunsko (ARD), blízka úradujúcemu prezidentovi Traianovi Basescovi, ktorý je rivalom Pontu, dosiahla 17 percent. Populistická Ľudová strana Dana Diaconesca (PPDD), vedená niekdajším obľúbeným televíznym hlásateľom a v súčasnosti majiteľom súkromnej televízie, si pripísala 14 percent hlasov voličov. Medzi oboma lídrami, Pontom a Basescom, vypukol naplno v lete ostrý spor, keď sa Ponta snažil o odvolanie prezidenta. Spor odvtedy paralyzuje krajinu, ktorá je pod tlakom, aby pokračovala v reformách odštartovaných na základe dohody s Medzinárodným menovým fondom (MFF) a Európskou úniou.
Maďarskí socialisti blahoželali rumunským ľavičiarom k volebnému víťazstvu
Predseda Maďarskej socialistickej strany (MSZP) Attila Mesterházy blahoželal dnes rumunskému premiérovi Victorovi Pontovi k volebnému víťazstvu ním vedenej koalície, ako aj Demokratickému zväzu rumunských Maďarov (RMDSZ) za to, že sa dostal do parlamentu. Stredoľavá koalícia rumunského premiéra Pontu sa v nedeľu stala jednoznačným víťazom parlamentných volieb v Rumunsku. „Je to novým dôkazom toho, že európska ľavica je opäť v rozmachu. Čoraz viac európskych voličov dôveruje ľavici, pretože dokáže poskytnúť adekvátne odpovede na výzvy globálnej krízy,” píše sa v Mesterházyho vyhlásení. „Maďarskí socialisti zvlášť blahoželajú strane RMDSZ na čele s Hunorom Kelemenom, ktorá uspela vo voľbách a je aj naďalej stabilnou a dôveryhodnou organizáciou dôsledne presadzujúcou záujmy Maďarov žijúcich v Rumunsku. RMDSZ uspel aj napriek diskriminačnej politike premiéra Viktora Orbána a napriek jeho pokusom o hrubé zásahy do každodenného života Maďarov žijúcich v zahraničí,” konštatuje sa v dokumente MSZP.
Zsolt Németh: V maďarsko-slovenských vzťahoch sa vyvíja nová situácia
7. decembra 2012 - (tasr)
V maďarsko-slovenských vzťahoch sa vyvíja nová situácia. Slovenská strana uvažuje v intenciách hospodárskeho a infraštrukturálneho rozvoja a súčasne uznáva, že treba začať dialóg o riešení sporných otázok. Vyhlásil to dnes v Budapešti štátny tajomník maďarského ministerstva zahraničných vecí Zsolt Németh. Podľa tlačovej agentúry MTI vystúpil Németh na slávnostnom podujatí Rákócziho združenia a Nadácie pre menšiny - Pro Minoritate, ktoré do maďarskej metropoly pozvali starostov 48 slovenských obcí, kde žije maďarská menšina. Sú to obce, v ktorých podiel Maďarov pri sčítaní obyvateľstva v roku 2011 stúpol oproti sčítaniu pred desiatimi rokmi. „Aj maďarská vláda uvažuje podobne ako slovenská. Dialóg v najdiskutovanejšej záležitosti - v otázke občianstva - sa už aj začal, tento týždeň už o nej rokovali experti,” povedal Németh Ak by to podľa neho záležalo iba na maďarskej strane, dvojstranné vzťahy so Slovenskom by sa mohli vyvinúť do najužších v rámci Európy. Kroky slovenskej strany však nedokáže Maďarsko vždy predvídať, podotkol štátny tajomník. Maďari žijúci na Slovensku podľa jeho slov potrebujú stratégiu presadzovania svojich záujmov, ktorá by určila, ako sa dá súčasná situácia využiť a v čo najlepšom smere ovplyvniť. Németh zdôraznil aj skutočnosť, že v rokoch 2014-2020 môžu byť k dispozícii veľmi významné európske zdroje na prihraničný rozvoj. Štátny tajomník ocenil úsilie starostov o posilnenie maďarských komunít a ich snahy, aby školy s vyučovacím jazykom maďarským fungovali čo najúspešnejšie. Vyzdvihol činnosť Rákócziho združenia, ktoré okrem iného aplikuje aj štipendijný program pre deti zapísané do maďarských škôl na Slovensku. Predseda Rákócziho združenia József Halzl pripomenul, že pred sčítaním obyvateľstva na Slovensku poslalo združenie 60.000 rodinám list, v ktorom Maďarov žijúcich v SR povzbudzovali, aby sa hlásili k maďarskej národnosti. Dodal, že združenie nie je aktívne iba v záležitosti zápisu detí do škôl, ale pripravuje aj letné tábory pre maďarské deti.
Maďarský prezident poslal novelu volebného zákona na ústavný súd
6. decembra 2012 - (tasr)
Maďarský prezident János Áder nepodpísal novelu zákona o volebnom procese, ktorá zavádza registráciu voličov a poslal ju na preskúmanie ústavnému súdu, informoval dnes maďarský týždenník Heti Válasz. Periodikum pripomenulo, že zákon prijal parlament 26. novembra. Predseda parlamentu László Kövér minulú sobotu poslal dokument prezidentovi, ktorý mal podľa ústavy päť dní na rozhodnutie, či zákon podpíše, vráti parlamentu, alebo ho pošle ústavnému súdu. Najviac kritizovaným ustanovením novely je registrácia voličov. Viaceré opozičné strany žiadali hlavu štátu, aby zákon nepodpísal. Ústavný súd má 30 dní na to, aby sa vyjadril k Áderovej iniciatíve. Podľa novely zákona budú môcť v budúcnosti voliť v parlamentných a samosprávnych voľbách a vo voľbách do Európskeho parlamentu iba voliči, ktorí vopred požiadajú o zapísanie do registra voličov. Podľa kritikov tohto zákona si vládnuci Fidesz administratívnymi opatreniami chce zachovať moc. Fidesz však tvrdí, že registrácia nemôže byť pre nikoho prekážkou v uplatnení si volebného práva.
Maďarského vicepremiéra žiadajú pre plagiátorstvo odstúpiť
7. decembra 2012 - (sita)
Maďarská opozičná strana Politika môže byť iná (LMP) v piatok vyzvala podpredsedu vlády Zsolta Semjéna na odstúpenie vzhľadom na zistenie, že doktorský titul získal na základe dizertačnej práce so závažnými nedostatkami. Podľa vyhlásenia trojčlenného výboru Univerzity Loránda Eötvösa (ELTE) v Budapešti sa Semjén pri tvorbe práce venovanej sociológii dopustil „nevedeckého správania”, keďže niektoré časti sa „textovo prekrývajú” s dielom jeho konzultanta ako aj s vlastnou prácou, ktorú napísal počas štúdia teológie na Katolíckej univerzite Pétera Pázmánya. Vedúca katedry sociálnych vied ELTE Katalin Tauszová však tvrdí, že škola sa prípadom z roku 1992 nemôže ďalej zaoberať, keďže jej to neumožňujú interné predpisy. Okrem LMP sa za odstúpenie Semjéna vyslovilo aj ultranacionalistické Hnutie za lepšie Maďarsko (Jobbik). Šéf tlačového odboru úradu maďarskej vlády Bertalan Havasi sa však pre agentúru MTI vyjadril, že vicepremiér považuje záležitosť za „definitívne a oficiálne” uzavretú, pričom obvinenia z neetického správania odmieta. O údajnom plagiátorstve vicepremiéra, ktorý stojí na čele vládnych kresťanských demokratov, v novembri ako prvý informoval týždenník HVG. Ten predtým odhalil aj rovnaký prehrešok prezidenta Pála Schmitta, ktorý následne prišiel o doktorský titul a odstúpil z funkcie.
Pre Flašíkovú-Beňovú je neprípustné, aby Bratislavou pochodovali fašisti
9. decembra 2012 - (topky.sk)
Správa o situácii v oblasti základných práv v Európskej únii (2010-2011) konštatuje celoeurópsky nárast extrémizmu. Hoci nehovorí o konkrétnych krajinách, je evidentné, že veľký problém má susedné Maďarsko. Ale aj Slovensko má v tejto oblasti čo naprávať. „Nie je pre mňa prípustné, ak Bratislavou pochodujú fašisti a tvária sa, že ich pochod je pochodom za spravodlivejšiu spoločnosť a nikto z vrcholových predstaviteľov štátu to neodmietne,” povedala pri príležitosti zajtrajšieho (10. 12) Dňa ľudských práv spravodajkyňa tejto správy v Európskom parlamente (EP), europoslankyňa Monika Flašíková - Beňová (Smer-SD). Dodala, že ľudia dnes riešia najmä ekonomické problémy, napriek tomu by však slovenská vláda nemala zanedbávať ani otázky extrémizmu a ľudských práv. „Zlá sociálna situácia generuje takúto extrémistickú podobu. A tak ako v iných európskych štátoch, aj u nás by z toho mohli profitovať extrémistické združenia, či už vo forme strán, alebo iných organizácií,” povedala. Čo sa týka situácie v Európe, nárast extrémizmu je podľa nej možné považovať za trend. „Asi by sme museli ísť krajinu po krajine, nedá sa to paušalizovať. Je evidentné, a čo nám vychádza zo stretnutí s mimovládnymi organizáciami, je, že dochádza k nárastu extrémizmu v celej Európskej únii (EÚ),” povedala. „Nielen extrémizmu typu demonštrácií, kde mám isté pochopenie pre ľudí, ktorí sa nachádzajú vo veľmi zlej sociálnej situácii, ak sa pozrieme do Grécka, do Španielska, do Portugalska, kde musia vlády robiť opatrenia, ktoré postihnú veľkú časť populácie, napriek tomu, že tí ľudia sa o zlý stav ekonomiky nijako nepričinili,” dodala Flašíková-Beňová. „Ale dochádza k extrémizmu, ktorý je viditeľný napríklad v Maďarsku. Vystúpenie poslanca, ktorý dal návrh, aby sa robili akési zoznamy (občanov Maďarska židovskej národnosti, pozn. red), to je niečo absolútne neprípustné. Dochádza tam aj k zásahu do slobody médií, čo EP dlhodobo kritizuje,” vyhlásila europoslankyňa na margo politiky nášho južného suseda.
M. Flašíková-Beňová: Prístup A. Záborskej k ľudským právam ma veľmi sklamal
7. decembra 2012 - (tasr)
Sklamanie z prístupu slovenskej europoslankyne Anny Záborskej (KDH) k Správe o situácii v oblasti základných práv v Európskej únii (2010 - 2011) vyjadrila na dnešnej tlačovej konferencii spravodajkyňa Európskeho parlamentu (EP) k tomuto dokumentu Monika Flašíková - Beňová (Smer-SD). Slovenská europoslankyňa za KDH podľa Flašíkovej-Beňovej na poslednú chvíľu napadla predrokované znenie správy. „Záborská iniciovala vo svojej politickej skupine európskych ľudových strán EPP-ED, kde je zo Slovenska zastúpená SDKÚ-DS, KDH a SMK, akúsi alternatívnu rezolúciu, lebo nesúhlasí s tým, aby súčasťou správy boli aj reprodukčné práva, sexuálne vzdelávanie a aktivity týkajúce sa plánovaného rodičovstva,” vysvetlila Beňová. „Som sklamaná nie len z dôvodu, že ak toto v správe nebude, tak nás to vracia kamsi nie do minulého, ale predminulého storočia, ale aj preto, že s niečím takýmto prišli potom, čo sa konali dlhé rokovania na úrovni frakcií EP,” zdôraznila Flašíková - Beňová. Dodala, že každá frakcia mala k tejto správe svojho „tieňového” spravodajcu a rokovania o prijateľnom texte správy prebiehali dlhé mesiace. Zdôraznila, že tohoročnú správu považuje za veľmi progresívnu, napriek tomu len tesne prešla cez parlamentný výbor a je možné, že aj hlasovanie v pléne, ktoré sa očakáva v najbližšom čase, môže byť tesné. Flašíková - Beňová dodáva, že správa sa nesústreďuje na kritizovanie konkrétnych štátov, ale sleduje trendy v oblasti ľudských práv na úrovni celej únie. Na druhej strane, ak správa hovorí o náraste extrémizmu, xenofóbie, o obmedzovaní slobody tlače, je ľahké domyslieť si, ktorý štát má s týmito otázkami problémy. Ak sa podčiarkuje otázka rómskych práv, zasa dotyčné štáty vedia, koho sa kritika môže dotýkať. „Členské štáty by nemali pripustiť, aby dochádzalo k negatívnemu zovšeobecňovaniu ohľadom rómskeho etnika,” zdôraznila. „V správe zdôrazňujeme význam uplatňovania článku sedem zmluvy o EÚ. Ak som na začiatku povedala, že nechceme kritizovať žiadny konkrétny štát, tak práve článok sedem zmluvy o EÚ hovorí o tom, že či už Európska komisia, alebo parlament, alebo Rada EÚ majú začať konanie v prípadoch jednoznačného porušenia ľudských práv,” dodala. Správa podľa nej reflektuje práva menšín, vrátane LGBT menšiny, ale aj práva žien, ktoré podľa nej dodnes nie sú v spoločnosti dostatočne akceptované. „Práva dieťaťa sme zahrnuli aj z dôvodu udalostí, ktoré sa stali našim občanom na území iných členských štátov EÚ. V súčasnosti neexistuje žiadna spoločná európska politika pre adopcie,” pripomenula Flašíková - Beňová prípady, keď boli v zahraničí slovenským občanom odobraté deti s cieľom ponúknuť ich na adopciu. Jednou z dôležitých tém správy je nárast extrémizmu, vrátane rasizmu. „Extrémizmus sa v EÚ začína prejavovať vo formách, aké sme tu dlhé roky nepoznali,” pripomenula Flašíková - Beňová s tým, že členské štáty sú povinné potláčať rasistické prejavy. Na otázku, ako môže táto správa pomôcť v prípadoch, aký sa stal napríklad v susednom Maďarsku, kde poslanec priamo na pôde parlamentu navrhoval vytváranie zoznamov židovských občanov, Flašíková-Beňová reagovala, že v tejto veci vznikla na pôde EP protestná deklarácia. „Tento týždeň som podpisovala deklaráciu, ktorá bude smerovať k maďarskému parlamentu,” uzavrela.
Slovensko-maďarský ropovod sa rozšíri
7. decembra 2012 - (Michal Holeš - Pravda)
Závislosť Slovenska od dodávok čierneho zlata z Ruska sa čoskoro zníži. Šéfovia Slovnaftu a Transpetrolu totiž v stredu podpísali zmluvu o spustení rekonštrukcie prepojenia ropovodov Družba a Adria medzi slovenskou obcou Tupá v okrese Levice a maďarským mestom Százhalombatta. Po ukončení stavebných prác bude kapacita prepojenia podľa šéfa Transpetrolu Ivana Krivosudského približne dvojnásobná. „Náklady na rozšírenie prepojenia na približne šesť miliónov ton ropy za rok budú na strane Transpetrolu asi tri milióny eur,” spresňuje Krivosudský. Na slovenskej strane bude potrebné rekonštruovať zhruba deväť kilometrov potrubí. Počet ľudí, ktorým dá prestavba prácu, však spresniť nevedel. Podľa šéfa Slovnaftu Oszkára Világiho minie skupina MOL na rekonštrukciu ďalších päťdesiat až sedemdesiat miliónov eur. Na území Maďarska je potrebné prebudovať asi 119 kilometrov. V nákladoch na prestavbu sú už zahrnuté aj peniaze na kompresorové stanice,” vraví Világi a dodáva, že táto investícia je v súčasnosti nenávratná, otvára však možnosť na prepravu ruskej ropy do srbských rafinérií, na čom bude zarábať MOL aj Transpetrol. Podľa šéfa Transpetrolu by tým firma obnovila obchody z minulosti. Ruskú ropu do Srbska totiž dodávala napríklad v roku 2001. Világi však odmieta, že by Slovensko malo začať budovať aj prepojenie ropovodu Družba do rakúskeho Schwechatu. Minister hospodárstva Tomáš Malatinský nedávno prezradil, že by chcel, aby projekt podporila Európska únia, keďže podľa jeho názoru patrí medzi strategické. „Okolo prepojenia ropovodu do Schwechatu sa pohybuje množstvo lobistov, ktorým podľahol už Malatinského predchodca a súčasný minister len pokračuje v týchto krokoch,” naznačil Világi. Nové prepojenie by totiž posilnilo možnosti tamojšej rafinérie OMV, najbližšieho konkurenta Slovnaftu. Slovensko by za dostavbu zaplatilo asi tri štvrtiny zo všetkých potrebných peňazí. Hovorca ministerstva hospodárstva Stanislav Jurikovič včera do uzávierky tohto vydania neodpovedal na otázku, či Malatinský podľahol tlaku lobistov. MOL je medzinárodnou ropno-plynárenskou skupinou v strednej a východnej Európe so sídlom v Budapešti. Svoju činnosť vykonáva v Európe, na Blízkom východe, v Afrike a v krajinách Spoločenstva nezávislých štátov. Na Slovensku pôsobí maďarský MOL prostredníctvom rafinérskej spoločnosti Slovnaft, v ktorej vlastní 98,4 percenta akcií. Stopercentným vlastníkom Transpetrolu je Slovensko.
Orbán znova vyženie bezdomovcov
5. decembra 2012 - (Ivan Drábek - Pravda)
Čo treba spraviť, keď ústavný súd zruší drakonický zákon umožňujúci poslať bezdomovcov za prespávanie na ulici za mreže? Maďarský premiér na to už prišiel: treba zmeniť ústavu. Od polovice novembra sa na budapeštianskych uliciach znova objavili bezdomovci. Premiér Orbán ich chce z verejných priestranstiev dostať hoci aj za cenu zmeny ani nie rok platnej novely ústavy. Viktor Orbán dal jasne najavo, že s návratom tulákov do mestských ulíc, podchodov a parkov sa nezmieri. Tri týždne po tom, čo ústavný súd rozhodol, že ľudí v núdzi nemožno trestať za to, ak žijú na verejných priestranstvách, premiér ohlásil konzultácie s predstaviteľmi miest. „Ak sa tieto názory budú rozchádzať so stanoviskom ústavného súdu, tak vláda predloží parlamentu také návrhy, ktoré legálne umožnia, aby sa vôľa väčšiny uplatnila v tejto veci,” citovala z jeho pondelňajšieho vyjadrenia v parlamente agentúra MTI. Keďže sprísnenie vlani iniciovali starostovia budapeštianskych mestských častí z vládnuceho Fideszu a viacero vidieckych starostov, výsledok konzultácií nie je ťažké predvídať. „Ak si to väčšina bude želať, zmeníme aj ústavu,” odkázal Orbán. Zákon, ktorého viaceré ustanovenia ústavný súd v polovici novembra zrušil, bol skutočne mimoriadne prísny. Za prespávanie na ulici umožňoval poslať bezdomovcov do väzenia až na 75 dní. V prípade, že ich strážcovia poriadku v priebehu pol roka opakovane pristihli pri nocovaní na verejných priestranstvách, mohli im vyrubiť pokutu prevyšujúcu 520 eur. Je to trikrát viac, ako mohli od bezdomovcov policajti pýtať do minulej jesene. Už aj tá suma bola pritom prakticky nevymožiteľná. Sprísnený zákon preto ustanovil, že kto nezaplatí, skončí vo väzení. Kým extrémistický Jobbik zákon schvaľoval, demokratická opozícia a ochrancovia ľudských práv ho označili za zvrátený prístup, keď vláda namiesto boja proti bezdomovectvu sa pustila do boja proti bezdomovcom. „Ústavný súd nevyriekol, že odteraz možno bývať na ulici, ale iba to, že je porušením ľudskej dôstojnosti, keď chcú sociálny problém riešiť policajnými prostriedkami,” citoval denník Népszabadság budapeštianskeho sociálneho pracovníka Mikósa Vecsésiho. Rozhodnutie ústavného súdu, po ktorom sa bezdomovci znova začali vracať do budapeštianskych podchodov, označil Orbán za nerozumné. Jeho hovorca varoval, že za takýchto okolností nebude možné zaručiť udržanie nízkeho počtu obetí mrazov. „Pred prijatím novej právnej normy len v Budapešti za jednu zimu zmrzlo 190 ľudí a po zmene jediný človek,” poznamenal András Giró Szász pre Rádio Kossuth. Denník Népszava ho však poopravil, lebo podľa oficiálnych policajných zdrojov minulú zimu na podchladenie zomrelo 66 ľudí. Budapeštiansky primátor i viacerí starostovia z Fideszu sa obávajú, že návrat bezdomovcov do ulíc sa nepriaznivo odzrkadlí na stave verejného poriadku a bezpečnosti. Tajomník ústavného súdu Boton Bitskey však odmieta, že by to priamo súviselo so zrušenými ustanoveniami zákona. „Tie priestupky, ktoré sa často spájajú s bezdomovectvom, ako napríklad agresívne formy žobrania, výtržníctvo, porušovanie hygienických predpisov alebo verejnej morálky, možno postihovať rovnako ako doteraz,” povedal pre portál Origo. „V rozpore s ústavou bolo jedine to, aby niekoho potrestali iba za to, že ako bezdomovec žije na verejnom priestranstve,” dodal.
Ostrihomské múzeum predstaví na Slovensku históriu Dunaja
5. decembra 2012 - (tasr)
Históriu Dunaja, rozkvet pobrežných osád, využitie rieky a jej súčasné problémy predstavuje výstava Rieka, ktorá živí a spája - Dunaj, ktorú pripravilo ostrihomské Duna Múzeum v spolupráci s Múzeom Jána Thaina v Nových Zámkoch. Návštevníci novozámockého múzea si budú môcť od 8. decembra tohto roka do 13. februára budúceho roka zaspomínať na tradičné ľudové remeslá a život rybárov, mlynárov či zlatokopov pri Dunaji, prezrieť si modely lodí, mlynov i náradia ľudí, ktorých živila voda. Zaujímavosťou budú ukážky žitnoostrovského piesku a zlata a ďalšie zvláštnosti, ktoré ponúkol Dunaj. Výstava vznikla v roku 2010 v rámci programu cezhraničnej spolupráce Slovenská republika - Maďarská republika 2007 až 2013. Pripravilo ju ostrihomské Duna Múzeum (Maďarské múzeum ochrany prírody a vodohospodárstva) v rámci spoločného medzinárodného projektu Poklady bez hraníc - Kincsek határok nélkül. Okrem domáceho ostrihomského múzea sa výstava predstavila aj v partnerských múzeách projektu vo Vyšehrade a v Győri, na Slovensko putuje po prvýkrát. Po Nových Zámkoch si ju budú môcť v budúcom roku pozrieť návštevníci Žitnoostrovského múzea v Dunajskej Strede a Vlastivedného múzea v Galante, informovala kurátorka výstavy Zsuzsanna Varga. Jedinečnosť výstavy spočíva v tom, že pôvodná výstava z Ostrihomu je doplnená a obohatená o vzácne zbierkové predmety zo slovenských múzeí v Dunajskej Strede, Galante i Komárne. Výstava je sústredená do troch tematických okruhov. Prvý okruh, Dunajský portrét, sa začína prehľadom histórie Zeme. Pomáha predstaviť si Dunaj na časovej osi geologickej histórie Zeme. Ďalší vývoj sa prezentuje pomocou chronologicky usporiadaných máp a rytín, ktoré oživujú jednotlivé storočia. Druhý tematický okruh mapuje využitie rieky v minulom období. Návštevníkom sa odhalia tajomstvá ľudových vodných remesiel, môžu spoznať i významnejšie udalosti riečnej plavby a výstavby dunajských mostov. Tretí tematický okruh sa zaoberá súčasnosťou rieky, problematikou ochrany vôd a životného prostredia. Školská mládež si prehliadku múzea môže spestriť zábavným sprievodcom k výstave, ktorý je vyhotovený pre dve vekové skupiny.
Maďarsko pozastavilo činnosť veľvyslanectva v Damasku, diplomati opustili Sýriu
5. decembra 2012 - (tasr)
Maďarsko pozastavilo dnešným dňom činnosť veľvyslanectva v Damasku a maďarskí diplomati opustili územie Sýrie. Informovala o tom agentúra MTI s odvolaním sa na maďarské ministerstvo zahraničných vecí. Rezort diplomacie zdôvodnil tento krok vývojom situácie v Sýrii. Maďarské ministerstvo pripomína, že podľa údajov Sýrskej organizácie pre ľudské práva (OSDH) od vlaňajšieho marca pri povstaní proti režimu prezidenta Bašára Asada zahynulo vyše 41.000 ľudí, väčšina civilistov.
Maďarský parlament: 12. apríl bude dňom Maďarov vysťahovaných z Československa
5. decembra 2012 - (tasr)
V maďarskom parlamente si odteraz každého 12. apríla spomenú pamätným dňom na takmer 100.000 Maďarov, vysťahovaných v roku 1947 z niekdajšieho Československa. Ako dnes uviedol maďarský spravodajský server Kitekintő.hu, v tento deň po ukončení druhej svetovej vojny sa totiž začalo vysťahovávanie Maďarov z južného Slovenska. Rozhodnutie prijali poslanci zákonodarného zboru začiatkom tohto týždňa 317 hlasmi. Proti nebol nikto, dvaja sa zdržali hlasovania. „Maďarský parlament považuje za dôležité dôstojne si spomenúť na takmer 100.000 Maďarov, vylúčených z Československej republiky vplyvom Benešových dekrétov, a podporuje organizovanie spomienkových podujatí a prípravu vzdelávacích materiálov, ktoré súvisia s vysťahovaním Maďarov z Felvidéku,” cituje server zo zdôvodnenia rozhodnutia. Zákonodarný zbor pritom vyjadril úctu všetkým, ktorí podľa neho „boli v danom období deportovaní na nútené práce do Česka a aj v tom ťažkom období sa snažili zachovať si svoje maďarstvo”. Návrh rozhodnutia predložil parlamentu 12. marca poslanec vládneho Fideszu Attila Molnár. Felvidék je maďarský termín pre tzv. Hornú zem - historické pomenovanie časti Rakúsko-Uhorska, zhodujúcej sa s územím dnešného Slovenska.
Áder po schôdzke s Klausom: Treba bojovať za zachovanie kohéznej podpory
4. decembra 2012 - (tasr)
Maďarsko aj Česká republika sú členmi skupiny Priateľov kohézie, spolu argumentujú v záujme zachovania kohéznej podpory. Vyhlásil to dnes v Budapešti maďarský prezident János Áder, ktorý prijal českého prezidenta Václava Klausa. Podľa tlačovej agentúry MTI Áder zdôraznil dôležitosť toho, aby kohézne zdroje radikálne neklesli a aby tieto financie boli použité na podporu, ktorá vytvára aj pracovné príležitosti. „Využitie týchto zdrojov by bolo potrebné prísnejšie kontrolovať, aby boli použité skutočne na to, na čo sú určené,” povedal maďarský prezident. Klaus podotkol, že ani Maďarsko, ani Česká republika by neboli radi, keby kohéznu podporu obmedzili, pretože táto slúži na realizovanie rozumných cieľov. Najvyšší český činiteľ sa dnes v rámci úvodu dvojdňovej oficiálnej návštevy Maďarska stretne ešte s predsedom parlamentu Lászlóom Kövérom. Maďarský rezort diplomacie v súvislosti s návštevou českého prezidenta uviedol, že záujmom Maďarska je posilniť doterajšie úzke väzby medzi krajinami Vyšehradskej štvorky najmä v oblasti energetiky, obchodu a hospodárstva. Maďarský prezident Pál Schmitt navštívil Prahu v apríli 2011.
Orbán na schôdzke s Klausom: Motorom hospodárskeho rastu bude stredná Európa
Motorom hospodárskeho rastu kontinentu bude stredná Európa, k tomu však budú musieť štáty regiónu úzko spolupracovať. Vyhlásil to dnes v Budapešti maďarský premiér Viktor Orbán, ktorý sa stretol s českým prezidentom Václavom Klausom. Ako uviedla tlačová agentúra MTI, Orbán informoval českého hosťa o výsledkoch úsilia Maďarska pri znižovaní štátneho dlhu. Podľa slov predsedu maďarskej vlády sa mieru zadlženia podarilo za dva roky znížiť z vyše 80 percent HDP na 77 percent. Klaus dnes pricestoval na pozvanie maďarského prezidenta Jánosa Ádera na oficiálnu dvojdňovú návštevu Maďarska.
Klaus si na záver návštevy Maďarska prezrel Debrecín a Hortobágy
Prehliadkou Debrecína v sprievode primátora Lajosa Kósu z vládnuceho Fideszu a neďalekého národného parku Hortobágy dnes český prezident Václav Klaus ukončil dvojdňovú oficiálnu návštevu Maďarska. Najvyšší český predstaviteľ sa v rámci série rozlúčkových ciest pred marcovým ukončením svojho mandátu v utorok v maďarskej metropole stretol s prezidentom Jánosom Áderom, premiérom Viktorom Orbánom a predsedom parlamentu Lászlóom Kövérom. Témou budapeštianskych rokovaní boli možnosti spolupráce Česka a Maďarska. Klaus a Áder sa zhodli, že Česká republika i Maďarsko majú spoločný záujem na rozširovaní jadrovej energetiky. V reakcii na otázku maďarského novinára týkajúcu sa Benešových dekrétov český prezident vyhlásil, že dekréty sú platnými zákonmi Českej republiky, nič sa ale podľa nich už dnes nerozhoduje a nemali by sa s nimi hrať politické hry.
Ceny plynu a elektriny pre domácnosti v Maďarsku klesnú o 10 %
6. decembra 2012 - (tasr)
Maďarská vláda rozhodla, že od 1. januára 2013 ceny plynu a elektriny pre obyvateľstvo klesnú o 10 %. Podľa spravodajského servera Index to dnes v Budapešti oznámil štátny tajomník riadiaci úrad vlády János Lázár. Rozhodnutie sa podľa jeho slov plošne dotkne 3,8 milióna domácností. Lázár pripomenul, že 76 % domácností vykuruje plynom. Kvôli regulovanej cene sú viacerí dodávatelia energií v posledných dvoch rokoch v strate. Pre energetický sektor znamená rozhodnutie o znížení cien výpadok vo výške takmer 90 miliárd forintov (318,4 milióna eur) a pre štátny rozpočet 23,5 miliardy forintov. Premiér Viktor Orbán minulý týždeň v maďarskom rozhlase vyhlásil, že vláda pracuje na znížení režijných nákladov, ktoré by dosiahli znížením zisku zainteresovaných spoločností. „Spoločnosti poskytujúce služby verejnosti neslúžia na to, aby si niekto vytváral zisky, tento sektor nie je svetom profitu,” povedal predseda vlády. Ako ďalej zdôraznil, chápe, že podniky produkujúce energie musia dosahovať zisk, ale zisk subjektov, ktoré sú zakliesnené medzi spotrebiteľom a výrobcom, je potrebné znížiť na minimum.
Pokryť nečakané finančné výdavky majú ľudia problém. Slováci sú na tom najlepšie
5. decembra 2012 - (tasr)
Väčšina ľudí by mala veľký problém nájsť peniaze na mimoriadne výdaje bez toho, aby si požičala (87 percent), rovnako ako nasporiť na väčší nákup (88 percent). Najlepšie finančne zvládajú neočakávané udalosti práve Slováci. Vyplýva to z výsledkov prieskumu medzi zákazníkmi skupiny International Personal Finance (IPF), materskej spoločnosti Provident Financial v Českej republike, na Slovensku, v Maďarsku, Poľsku, Rumunsku a Mexiku. Do prieskumu, ktorý pre Provident realizovala medzinárodná agentúra pre výskum trhu YouGov, sa zapojilo takmer 11-tisíc zákazníkov IPF v uvedených krajinách. Financovať neočakávané udalosti bez pôžičky by najlepšie zvládli respondenti na Slovensku (22 percent) a v Mexiku (20 percent), no v oboch krajinách je to stále menšina, pričom väčšina ľudí na všetkých trhoch, kde IPF pôsobí, je bez zabezpečenia, ktoré by v núdzových časoch uvítali. Napríklad v Maďarsku by bez toho, aby si požičali bez problémov, našli peniaze na mimoriadne výdaje len štyri percentá. Nespokojnosť so životnou úrovňou ide ruka v ruke s míňaním peňazí. Väčšina (79 percent) opýtaných za posledný rok míňala opatrnejšie a podobný podiel (76 percent) ľudí odložilo väčšie nákupy. Prieskum ukázal, že dve tretiny (63 percent) zákazníkov IPF si myslia, že v posledných dvoch až troch rokoch bolo získať úver ťažšie. Presvedčené sú o tom viac ženy (65 percent) ako muži (61 percent). V rámci trhov, kde IPF v Európe pôsobí, toto tvrdili najčastejšie respondenti v Maďarsku, pričom takmer tri štvrtiny (72 percent) uviedli, že dostať úver bolo ťažšie, oproti iba jednej tretine ľudí na Slovensku (35 percent). Len malá časť (7 percent) z opýtaných si myslí, že získať úver bolo ľahšie, jeden z piatich (20 percent) si myslí, že je to stále rovnaké. Na otázku ohľadom schopnosti úvery splácať, o niečo viac ako polovica respondentov (53 percent) odpovedala, že úver môže splácať pohodlne. Tento podiel je najvyšší v Mexiku (79 percent), Českej republike (70 percent), Poľsku (70 percent) a Rumunsku (63 percent). Čo je potešiteľné - väčšina opýtaných (93 percent) uviedla, že pôžičku dôkladne zvážila. Toto číslo bolo konzistentne vysoké na všetkých trhoch, kde IPF pôsobí. Prieskum tiež ukázal, že nechať si poradiť od zástupcu poskytovateľa pôžičky bol najdôležitejší jednotlivý faktor pri braní si pôžičky. To sa považovalo za dôležitejšie ako informácie o produkte, internet, odporúčanie od priateľov a rodiny alebo reklama spoločností.
Príprava výstavby mosta v Komárne a ponad Ipeľ by mala byť svižnejšia
3. decembra 2012 - (tasr)
Pri príprave výstavby dvoch mostov na južnom Slovensku by sa malo podľa poslanca Národnej rady (NR) SR Arpáda Érseka postupovať svižnejšie. Obidva mosty, jeden ponad rieku Ipeľ a druhý v Komárne, sú podľa jeho slov veľmi potrebné. „V týchto končinách nemajú ľudia také možnosti výberu zamestnania,” skonštatoval dnes na tlačovej konferencii v Bratislave. Ak sa s výstavbou najmä mosta ponad rieku Ipeľ medzi obcami Chľaba a Ipolydamásd nezačne čo možno najskôr, hrozí, že sa nestihne zafinancovať z eurofondov. „Neviem sa stotožniť s tým, že idú tieto veci takým pomalým spôsobom,” zhodnotil Érsek. V prípade tohto mosta je už podpísaná dohoda medzi vládou Slovenskej republiky a Maďarska. Teraz by sa však mala podpísať zmluva medzi Nitrianskym krajom a maďarskou stranou. Pôvodne boli podľa Érseka naplánované cez Ipeľ dva mosty, neskôr sa pristúpilo k príprave výstavby jedného. Ten je ale väčší a drahší, než boli pôvodne odhady. „Ľudia počítali, že budú dva mosty. Teraz dúfajú, že sa začne aspoň s výstavbou jedného, doplnil. Most má byť sčasti financovaný z eurofondov z programového obdobia na roky 2007 až 2013. Jeho výstavbu je potrebné zrealizovať do konca roku 2015. Érsek preto vyzval zainteresovaných na rýchlejšie konanie. Aj most z Komárna do Komáromu, určený pre nákladnú dopravu, by podľa jeho slov pomohol regiónu.
Predseda NSK stále považuje výstavbu nového mosta cez Ipeľ za rizikovú
4. decembra 2012 - (tasr)
Nad výstavbou nového mosta cez rieku Ipeľ aj naďalej visia otázniky. Kým maďarská strana trvá na tom, že stavbu mosta medzi obcou Chľaba v okrese Nové Zámky a maďarskou dedinou Ipolydamásd stihne začať ešte v roku 2013, predseda Nitrianskeho samosprávneho kraja (NSK) Milan Belica je presvedčený, že tento zámer v sebe skrýva veľké riziká. Spoločný maďarsko-slovenský projekt má byť financovaný z prostriedkov Európskej únie (EÚ). Podľa Belicu nie je dostatočne pripravený na to, aby sa stihol ešte v programovom období 2007-2013. Upozornil na zmeny v zámere, podľa ktorého mali pôvodne Ipeľ premostiť dva mosty. Maďarská strana, ktorá je lídrom projektu, však jeho obsah zmenila. Namiesto dvoch mostov by sa tak mal postaviť iba jeden, za sumu prevyšujúcu cenu pôvodných dvoch premostení. Belica upozorňuje na to, že Brusel by s takýmito zmenami nemusel súhlasiť. Pripomenul tiež, že maďarská strana dodnes nemá majetkovo-právne usporiadané pozemky, nie sú pripravené verejné obstarávania a neexistuje ani žiadna zmluva medzi partnermi, ktorí majú most postaviť. „Dohodli sme sa na tom, že pokiaľ nebude partnerská dohoda, pokiaľ nebude jasné, kto bude zodpovedať za projekt a akou časťou, tak nie je o čom ďalej rokovať. To znamená, že ja som jasne povedal maďarskej strane, že dobre, ak si veríte a zadefinujete to tak, že ten most dokážete postaviť bez rizík časových a vecných, tak my sme ochotní dať päťpercentné spolufinancovanie. Ale zodpovednosť by sme niesli len za týchto päť percent. Oni to akceptovali, povedali že dajú odpoveď na túto otázku v priebehu pár dní. No dodnes sme nedostali žiadnu odpoveď, takže čakáme,” skonštatoval Belica. Podľa jeho slov v sebe projekt skrýva mnohé riziká, ktoré by pri unáhlenej výstavbe mohli viesť k chybám a pre ne by mohol Brusel žiadať vrátenie peňazí, ktoré na most EÚ poskytla. „Ja som za to, aby sa ten most staval, ale aby sa staval až v budúcom období, keď sa ujasnia všetky tieto problémy. Ja obyvateľom Poiplia ten most doprajem, ale veď oni sami hovoria, že nechcú žiadne megalomanské stavby za strašné milióny, ale jednoduchý most, ktorý tam mali, ktorý slúžil na bežný cezhraničný styk. Aby sa mohli navštevovať, prípadne aby tam mohlo prejsť nejaké osobné auto,” povedal Belica. Podľa jeho slov je teraz na rade maďarská strana, ktorá sa má vyjadriť, či prevezme na seba všetky riziká za výstavbu mosta, alebo nie. Podľa pôvodných zámerov mali byť postavené cez Ipeľ dva mosty, za ktoré by slovenská strana prostredníctvom fondov EÚ zaplatila 1.940.983 eur. Mali stáť medzi obcou Chľaba v okrese Nové Zámky a maďarskou dedinou Ipolydamásd a Pastovcami v okrese Levice a Vámosmikolou na maďarskej strane. Spolufinancovanie kraja by pri tom bolo vo výške 97.099 eur. Zo zmien navrhnutých maďarskou stranou vyplýva, že by sa postavil iba jeden most medzi obcou Chľaba a dedinou Ipolydamásd. Slovensko by však prispelo sumou 4.105.338 eur. Z toho by bolo spolufinancovanie NSK vo výške 205.266,90 eura.
SNS: Bugárovci chcú z rómskej menšiny maďarských Rómov
6. decembra 2012 - (tasr)
Postup strany Most-Híd, ktorá stojí za pripravovaným vytvorením novej rómskej organizácie Purt, čo v rómčine znamená „Most”, považuje Slovenská národná strana (SNS) za „inštitucionálne etnické klonovanie”. Pre TASR to dnes vyhlásil podpredseda SNS Rafael Rafaj. „Metódu prerábania menšín ako za Apponyiho v bývalom Uhorsku aplikuje dnes bez servítky strana Most-Híd. Rómovia, ktorí z jednej strany vkročia na Bugárov 'most', sa na druhej strane stávajú Maďarmi,” vyhlásil Rafaj. Podpredseda SNS nesúhlasí s predsedom poslaneckého klubu Mosta-Híd Lászlóom Solymosom, ktorý na margo založenia novej rómskej organizácie pre TASR zdôraznil, že nejde o kupovanie hlasov, ale o dlhodobú spoluprácu, ktorej presné rámce sa určia počas fungovania. „Cieľom tejto politickej asimilácie je kupčenie bugárovcov s volebnými hlasmi cigánskeho etnika na južnom Slovensku. SNS preto očakáva, že s kritikou prídu aj ľudskoprávne organizácie,” reagoval Rafaj. Maďarskí Rómovia združení v rôznych organizáciách plánujú vytvoriť organizáciu Purt. Na jej založení sa dohodli 1. decembra na rokovaní s predsedom poslaneckého klubu Mosta-Híd Lászlóom Solymosom v Rimavskej Sobote. Pôsobiť by mala začať od budúceho roka. Jej cieľom je zbieranie a vyhodnocovanie návrhov a problémov maďarskej rómskej komunity. O návrhoch by mal Purt hovoriť s Mostom-Híd, ktorý by sa chcel takto spolupodieľať na riešení problémov tejto komunity. „Chceli by sme, aby sa vytvorilo fórum, v rámci ktorého by sme mohli navzájom spolupracovať. Potrebujeme partnera, ktorý žije s problémami tejto komunity a snaží sa ich riešiť,” povedal pre TASR Solymos. Organizácia Purt sa má zo začiatku sústrediť na stredné a južné Slovensko, ale pri úspešnom fungovaní by sa chcela rozšíriť aj smerom na západ a východ. „Purt rád privíta všetkých, pre ktorých je osud maďarských Rómov žijúcich v gemerskom, turnianskom a novohradskom regióne srdcovou záležitosťou a ktorí chcú prispieť k vybudovaniu zastupovania ich záujmov,” uvádza sa v stanovisku, ktoré TASR poskytol Most-Híd.
Most-Híd rokoval s maďarskými Rómami, mali by spolupracovať
3. decembra 2012 - (tasr)
Maďarskí Rómovia združení v rôznych organizáciách by mali vytvoriť organizáciu Purt (v rómskom jazyku Most). Na jej založení sa dohodli počas sobotňajšieho (1.12.) rokovania s predsedom poslaneckého klubu Mosta-Híd Lászlóm Solymosom v Rimavskej Sobote. Fungovať by mala začať začiatkom budúceho roka. Jej cieľom je zbieranie a vyhodnocovanie návrhov a problémov maďarskej rómskej komunity. O návrhoch by mal Purt hovoriť s Mostom-Híd, ktorý by sa chcel takto spolupodieľať na riešení problémov tejto komunity. „Chceli by sme, aby sa vytvorilo fórum, v rámci ktorého by sme mohli navzájom spolupracovať. Potrebujeme partnera, ktorý žije s problémami tejto komunity a snaží sa ich riešiť,” povedal pre TASR Solymos. Zdôraznil, že nejde o kupovanie hlasov, ale o dlhodobú spoluprácu, ktorej presné rámce sa určia počas fungovania. Organizácia Purt sa má zo začiatku sústrediť na stredné a južné Slovensko, ale pri úspešnom fungovaní by sa chcela rozšíriť aj smerom na západ a východ. „Purt rád privíta všetkých, pre ktorých je osud maďarských Rómov žijúcich v gemerskom, turnianskom a novohradskom regióne srdcovou záležitosťou a ktorí chcú prispieť k vybudovaniu zastupovania ich záujmov,” uvádza sa v stanovisku, ktoré TASR poskytol Most-Híd.
Maďarskí Rómovia z východného Slovenska chcú mať vlastnú organizáciu
3. decembra 2012 - (sita)
Od začiatku budúceho roka by mala začať svoju činnosť nová organizácia na zastúpenie záujmov maďarských Rómov s názvom Purt. Dohodli sa na tom predseda parlamentného klubu Mosta-Híd László Solymos a rómski aktivisti na sobotňajšom rokovaní v Rimavskej Sobote. V tlačovej správe o tom informovala tlačová tajomníčka strany Zuzana Bačiak Masaryková. Slovo Purt v rómskom jazyku znamená most. „Cieľom je pozbieranie, vyhodnotenie a tlmočenie návrhov a problémov maďarskej rómskej komunity smerom k Bratislave,” uvádza sa v tlačovej správe. László Solymos zdôraznil, že pôjde o dlhodobú spoluprácu, ktorej presné rámce určia počas fungovania. Organizácia sa od začiatku sústredí na stredné a južné Slovensko, ale pri úspešnom fungovaní by sa chcela rozšíriť aj smerom na západ a východ. Purt chce prijať všetkých, pre ktorých je osud maďarských Rómov žijúcich v gemerskom, turnianskom a novohradskom regióne srdcovou záležitosťou a chcú prispieť k zastupovaniu ich záujmov.
Nižšie mzdy ako Slováci majú v regióne len Maďari
4. decembra 2012 - (Stanislava Luppová - aktualne.atlas.sk)
Česi aj Poliaci majú vyššie mzdy ako my. Z nášho regiónu tak vidia menej ako na Slovensku na výplatných páskach len Maďari. Slováci mali dlho skromnejšie platy ako naši susedia, pripomína analýza Tatra banky. „Pri pohľade na vývoj miezd v eurách od roku 2004 môžeme vidieť, že v priemere sme mali mzdy nižšie asi o 20 percent.“ Trochu bližšie k zvyšku regiónu nás posunulo euro. „V roku 2009 sme zaviedli euro a tým sme zafixovali kurz koruny voči euru. S príchodom krízy došlo zároveň k trvalému oslabeniu stredoeurópskych mien, čo sa následne prejavilo aj na poklese miezd vyjadrených v eurách,“ vysvetľuje analytik Tatra banky Boris Fojtík. Mzdami sa nám podarilo priblížiť najmä k Maďarsku a Poľsku. A to aj vďaka výraznému oslabeniu maďarského forintu a poľského zlotého. Momentálne zarábame o pár percent viac ako Maďari a o trochu menej než Poliaci. No k českým mzdám máme stále ďaleko. Aj v tomto prípade sme však zotreli časť rozdielov. „Nožnice sú síce stále otvorené, no menej ako pred desiatimi rokmi. Vtedy sme totiž zarobili iba dve tretiny z toho čo Česi. Za posledných desať rokov vzdialili najviac od českých platov v roku 2002, najbližšie sme k nim mali naopak v roku 2009. Kým v roku 2002 zarobil Slovák v priemere iba 63 percent z toho čo Čech, tak v roku 2009 to bolo 84 percent,“ hovorí analytička Poštovej banky Eva Sadovská. Keď porovnáme ktorúkoľvek krajinu V4 s Rakúskom, každá bude vyzerať ako chudobná príbuzná Viedne. Napríklad rakúske mzdy sú bezmála trojnásobne vyššie ako slovenské. V roku 2010 zarábali Rakúšania v priemere 2400 eur, na Slovensku bol v tom istom roku priemerný plat vo výške takmer 770 eur. Keď si ale porovnáme to, čo si za naše mzdy môžeme kúpiť, vyzerá rozdiel trochu menší. „Pri takomto porovnaní je rakúska mzda ´len´ dvojnásobne vyššia ako slovenská,“ konštatuje sa v analýze.
Takmer 120 miliónov občanov EÚ čelilo vlani chudobe
3. decembra 2012 - (tasr)
V roku 2011 bolo v 27 členských krajinách Európskej únie (EÚ) takmer 120 miliónov ľudí vystavených riziku chudoby alebo sociálneho vylúčenia, uviedla dnes Európska komisia (EK) s odvolaním sa na najnovší prieskum štatistického úradu únie Eurostat. Na Slovensku to bolo vlani okolo 1,1 milióna osôb. Eurostat uviedol, že uplynulý rok sa 119,6 milióna osôb, čiže 24,2 percent celkovej populácie EÚ, dostalo do zóny sociálneho ohrozenia, čo je mierny nárast voči predošlým dvom rokom. V roku 2010 to bolo 23,4 percenta a v roku 2008 tento stav dosiahol úroveň 23,5 percenta. Podľa Eurostatu ide o ľudí, ktorí sa ocitli v jednej z troch meraných kategórií - riziko chudoby (domácnosti s príjmami nižšími ako celonárodný priemer), nedostatok základných materiálnych prostriedkov (domácnosti bez schopnosti platiť pravidelné účty, nečakané výdavky, bez pravidelnej mäsitej stravy, práčky, auta, farebného televízora, mobilu či možností dovoliť si týždňovú dovolenku) a deficit zamestnanosti (domácnosti, v ktorých dospelí ľudia vo veku 18-59 rokov pracujú menej než 20 percent z celkového času, aký by mohli). EÚ si v rámci stratégie Európa 2020 dala ako jeden zo svojich hlavných záväzkov znížiť percento ľudí ohrozovaných chudobou a sociálnym vylúčením. Podľa jednotlivých členských krajín únie bolo vlani najvyššie percento chudobou ohrozených ľudí v Bulharsku (49 percent), Rumunsku a Lotyšsku (40 percent). Nasledovala Litva (33 percent), Maďarsko a Grécko (31 percent). Najnižšia miera bola v Českej republike (15,3 percenta), Holandsku a Švédsku (16 percent), a tiež v Luxembursku a Rakúsku (17 percent) Slovensko sa v tomto smere vlani ocitlo v strede tabuľky, keď miera ľudí ohrozených chudobou dosiahla 20,6 percenta. To Slovákov stavia tesne za Nemecko (19,9 percenta) a mierne pred Belgicko (21 percent) a Maltu (21,4 percenta). V EÚ ako celku v roku 2011 takmer deväť percent populácie patrilo do kategórie domácností s nedostatkom základných životných potrieb. Aj tu došlo k veľkým rozdielom medzi členskými krajinami EÚ, keď najmenej prípadov zaznamenali v Luxembursku a vo Švédsku (jedno percento) a najviac v Bulharsku (44 percent) a Lotyšsku (31 percent). Slovensko sa v tejto kategórii udržalo v „strednom pásme” s hodnotou 10,6 percenta. Desať percent domácností v EÚ žilo vlani v podmienkach znížených pracovných možností, keď dospelá časť rodiny pracovala 20 a menej percent z celkových časových možností (študenti sa do prieskumu nezaratúvajú). Najnižšia intenzita práce bola zaznamenaná v domácnostiach v Belgicku (14 percent) a najnižší stav dosiahol v tomto smere Cyprus (4,5 percenta). Slovensko sa s úrovňou 7,6 percenta v tomto ukazovateli spolu so Slovinskom dostalo pod priemer EÚ a zaradilo sa do menej „ohrozených” krajín, podobne ako Česká republika, Poľsko, Rumunsko či Švédsko.
SMK má dvoch kandidátov na predsedu, J. Berényiho a P. Csákyho
7. decembra 2012 - (tasr)
Predseda SMK József Berényi už nie je jediný kandidát na šéfa strany. Na tento post je nominovaný aj bývalý predseda Pál Csáky. TASR to dnes potvrdil Berényi. O novom lídrovi rozhodne sobotňajší (8. 12.) kongres v obci Strekov. Stranícky orgán zvolí aj zvyšok vedenia. Na šéfa Republikovej rady je nominovaný okrem súčasného predsedu rady Gyulu Bárdosa aj exminister školstva László Szigeti, banskobystrický krajský šéf Péter Csúsz a expredseda strany Pál Csáky. SMK rozhodne aj o nových podpredsedoch, o tieto miesta sa podľa Berényiho uchádzajú známe aj neznáme mená. Zo známych spomenul exministra životného prostredia Lászlóa Miklósa, ktorý je jedným z kandidátov na podpredsedu pre pôdohospodárstvo a životné prostredie. O miesto podpredsedu pre samosprávy má záujem Péter Őry, hospodárske záležitosti by chcel zastrešovať Iván Farkas a o miesto medzi podpredsedami má záujem aj doterajšia podpredsedníčka pre sociálne veci, rodinu a zdravotníctvo Gabriella Németh. SMK prechádza v poslednom období viacerými zmenami, vrátane názvu. Zo Strany maďarskej koalície je Strana maďarskej komunity a zmeny sa dotkli aj stanov. Ich úprava má okrem iného uľahčiť vstup novým členom. Stranícky kongres bude okrem vnútorných volieb riešiť aj súčasnú situáciu. „Prijmeme politické stanovisko k súčasnej situácii na Slovensku,” uviedol Berényi.
Menový fond a Budapešť prerušili rokovania
3. decembra 2012 - (tasr)
Rozhovory medzi Maďarskom a Medzinárodným menovým fondom (MMF) o podmienkach poskytnutia preventívneho úveru Budapešti teraz nepokračujú. Uviedla to agentúra DPA s odvolaním sa na dnešné vyjadrenie maďarského ministra bez kresla zodpovedného za úverové rokovania Mihálya Vargu v programe štátnej televízie. Konajú sa vraj sondážne rozhovory o tom, v akom rozsahu by sa dalo znížiť daňové zaťaženie finančného sektora krajiny. Preventívny úver by mal byť pre Maďarsko štítom proti snahám finančných trhov vnútiť mu neprimerané podmienky pri predaji jeho dlhopisov. Varga dnes zopakoval, že ak sa medzinárodné podmienky nezmenia, vláda dokáže bez problémov financovať štátny dlh aj v nasledujúcom roku. MMF sa v posledných mesiacoch stiahol z rokovaní s Budapešťou, lebo vláda sa nechce vzdať svojej politiky, ktorej súčasťou zostáva aj vysoké zaťaženie bánk mimoriadnymi daňami. Aj Európska komisia (EK) konštatovala, že mimoriadne odvody, ktoré sa vzťahujú na banky a medzinárodné koncerny, prinášajú financie do štátneho rozpočtu, ale neprispievajú k trvalému ozdraveniu rozpočtu. Maďarská vláda zrušila svoj prísľub, že v roku 2013 zníži osobitnú bankovú daň o polovicu. Urobila opačný krok, daň na finančné transakcie zvýšila z 0,1 na 0,2 %. Pravicovo-konzervatívna vláda premiéra Viktora Orbána po prevzatí moci v roku 2010 zrušila rokovania s MMF. Vlani v novembri však znovu požiadala fond o pokračovanie rokovaní o preklenovacom úvere. Ich prvé kolo sa skončilo pred rokom. Rokovania sa obnovili 17. júla a skončili sa za necelé dva týždne. V tom čase sa napätie na medzinárodných finančných trhoch zmiernilo, čo sa prejavilo aj oslabením ich tlaku na Maďarsko. Po skončení prvého tohtoročného kola rokovaní predstavitelia oboch strán už za rokovací stôl znovu oficiálne nezasadli, hoci partneri koncom júla uviedli, že v diskusii o úvere budú pokračovať v septembri. Maďarskí vládni činitelia ešte koncom leta uvádzali, že dohoda o úvere asi 15 miliárd eur sa podpíše ešte v tomto roku. Vývoj situácie potvrdzuje prognózu zahraničných analytikov, ktorí už v tom čase uvádzali, že dohoda medzi Budapešťou a MMF o úvere sa môže stať realitou najskôr začiatkom budúceho roka a možno ešte neskôr.
Maďarská centrálna banka môže znížiť sadzby
3. decembra 2012 - (sita)
Maďarská centrálna banka má priestor na „podstatné” zníženie úrokových sadzieb, pokiaľ dokáže udržať infláciu na cieľovej úrovni. Vyhlásil to v nedeľu člen menovej rady banky János Cinkotai, pričom vyjadril presvedčenie, že inflácia nepredstavuje hrozbu. „Ak sa podarí dosiahnuť cenovú stabilitu, úroková sadzba klesne výrazne nižšie,” povedal Cinkotai pre televíznu stanicu HirTv. Centrálna banka minulý týždeň znížila základnú sadzbu o 25 bázických bodov na 6 %, čo predstavuje stále jednu z najvyšších úrovní v Európskej únii. Cinkotai dodal, že infláciu sa podarí znížiť na cieľovú hodnotu 3 % do roku 2013. K jej zrýchleniu na priemerných 5,7 % v tomto roku podľa neho prispeli jednorazové faktory ako zvyšovanie daní alebo slabá poľnohospodárska produkcia. Cinkotai patrí medzi štyroch členov menovej rady, ktorých do funkcie vymenoval parlament, kde má vláda väčšinu. Štvorica minulý týždeň prehlasovala guvernéra banky Andrasa Simora a jeho dvoch zástupcov, ktorí odmietli zníženie sadzieb pre obavy z inflácie a možného poklesu cien maďarských aktív v dôsledku zhoršenia dôvery na globálnych trhoch. Cinkotai uviedol, že Maďarsko by sa malo dohodnúť s Medzinárodným menovým fondom (MMF) a Európskou úniou na poskytnutí preventívnej úverovej linky, čo by centrálnej banke umožnilo pristúpiť k „odvážnejšiemu” zníženiu.
Maďarsko - Sudcovia poslaní do dôchodku vo veku 62 rokov sa zrejme vrátia na súd
3. decembra 2012 - (tasr)
Sudcovia maďarského najvyššieho súdu (Kúrie), ktorých v zmysle novej ústavy platnej od začiatku tohto roka poslali do dôchodku po dovŕšení veku 62 rokov, sa čoskoro zrejme vrátia na svoje miesta. Napísal to dnes maďarský denník Magyar Nemzet. Európsky súdny dvor (ESD) v Luxemburgu 6. novembra rozhodol, že znížením veku odchodu sudcov do dôchodku Maďarsko porušilo právo Európskej únie. Podľa rozsudku súdu sa radikálne zníženie veku sudcov pre odchod do dôchodku považuje za protiprávnu diskrimináciu na základe veku. Maďarský ústavný súd ešte 16. júla so spätnou platnosťou zrušil nový systém skoršieho odchodu sudcov do dôchodku. Verdikt ústavného súdu však podľa Magyar Nemzetu neumožňuje automatický návrat sudcov na ich miesta. Viacerí sudcovia sa kvôli uplatneniu svojho práva obrátili v rámci pracovnoprávneho procesu na súd. Pracovnoprávny súd hlavného mesta nedávno vyniesol na prvom stupni rozsudok v prospech všetkých 11 sudcov Kúrie. Ak sa ani jedna zo zúčastnených strán voči rozsudku neodvolá, sudcovia sa budú môcť vrátiť na najvyšší súd. Tento verdikt by mohol byť precedensom, konštatoval denník. V zmysle novej ústavy, ktorá vstúpila do platnosti 1. januára 2012, a príslušného justičného zákona sa služobný pomer skončí najneskôr koncom roka všetkým sudcom, ktorí dovŕšia v danom roku 62 rokov namiesto doterajších 70 rokov. Neskôr sa táto hranica mala posunúť na vek 65 rokov v súlade so všeobecnými pravidlami odchodu do dôchodku v krajine. Do konca tohto roka by muselo odísť skôr do dôchodku celkom 236 sudcov, prokurátorov a notárov, čo je zhruba desať percent ich celkového počtu.
Je Slovensko ešte atraktívnou krajinou pre investorov?
V kontexte zvyšovania daní na Slovensku je to asi celkom opostatnená otázka. Budem sa ju snažiť vysvetliť. Od budúceho roku sa zvýši daň z príjmu pre firmy zo súčasných 19 na 23 percent. Zmeny pred niekoľkými dňami schválili poslanci v parlamente, čo je zlá správa pre slovenskú ekonomiku. Ekonomiku zvyčajne naštartujú len nižšie dane. Odpoveď preto musí znieť, Slovensko stráca atraktivitu pre investorov. Či sa to vláde bude páčiť alebo nie. A táto to má plne v rukách.
MZVaEZ: Slovensko bude zastupovať Maďarsko pri vydávaní víz v Nigérii
3. decembra 2012 - (tasr)
Dňa 30. novembra 2012 nadobudla platnosť Dohoda medzi Ministerstvom zahraničných vecí a európskych záležitostí Slovenskej republiky a Ministerstvom zahraničných vecí Maďarska o zastupovaní pri vydávaní víz. Ide v poradí o tretiu dohodu medzi rezortmi zahraničia Slovenskej republiky a Maďarska v danej oblasti, na základe ktorej bude Veľvyslanectvo Slovenskej republiky v Abuji (Nigéria) od 1. januára 2013 vydávať víza pre žiadateľov o cestovanie do Maďarska. Uzatváranie dohôd o zastupovaní vo vízovej oblasti predstavuje významný nástroj spolupráce členských krajín uplatňujúcich Schengenskú dohodu. V rámci vzájomného zastupovania vo vízovej agende umožňujú členské krajiny jednoduchší prístup k získaniu víz pre žiadateľov z tretích krajín v tých prípadoch, kedy niektoré členské štáty nemajú v danej krajine vlastné konzulárne zastúpenie. Slovenská republika do dnešného dňa uzatvorila dohody so siedmymi štátmi a v procese uzatvárania dohôd naďalej pokračuje. Informáciu pre TASR poskytol tlačový odbor Ministerstvo zahraničných vecí a európskych záležitostí Slovenskej republiky (MZVaEZ).
Stretnutie právnych poradcov rezortov diplomacie SR a Maďarska
5. decembra 2012 - (tasr)
Podľa dohody ministrov zahraničných vecí Slovenskej republiky a Maďarska z 1. júna 2012 sa stretli dňa 5. decembra 2012 právni poradcovia Ministerstva zahraničných vecí a európskych záležitostí Slovenskej republiky a Ministerstva zahraničných vecí Maďarska. Právni poradcovia sa zamerali na identifikáciu prvkov medzinárodného práva relevantných pre otázku štátneho občianstva. Dohodli sa na ďalšom stretnutí, ktoré sa uskutoční vo februári 2013 v Budapešti. TASR o tom informoval Tlačový odbor Ministerstva zahraničných vecí a európskych záležitostí Slovenskej republiky.
Zsolt Németh: Ficova vláda je silnejšia, preto je lepším partnerom
2. decembra 2012 - (Peter Morvay - sme.sk)
Súčasná maďarská a slovenská vláda majú zhodný názor na to, ako treba riešiť ekonomickú krízu, hovorí blízky spolupracovník Viktora Orbána Zsolt Németh. Sporné otázky, ako dvojaké občianstvo, sa začnú riešiť na budúci rok. - Zsolt Németh (1963) je štátnym tajomníkom maďarského ministerstva zahraničia. Patrí k zakladateľom Fideszu, od roku 1990 je poslancom. Venoval sa zahraničnej politike a menšinám. Jeho manželka pochádza zo Slovenska a prekladá do maďarčiny slovenskú literatúru. Majú tri deti.
- Zdá sa, že sa medzi Viktorom Orbánom a Robertom Ficom vytvorili veľmi dobré vzťahy.
- Považujem za veľmi dôležité, že maďarsko-slovenské vzťahy charakterizuje pravidelná komunikácia, najmä po tom, čo sme za prvej Ficovej vlády medzi rokmi 2006 a 2010 zakúsili iný vzťah medzi našimi krajinami. V roku 2010 za vlády Ivety Radičovej sa začal intenzívny dialóg a som rád, že sme ho po zmene vlády dokázali zachovať. Rozdiel je, že kým s predchádzajúcou vládou bol dobrý dialóg, realizovalo sa len máločo, lebo vláda bola veľmi slabá.
- Takže teraz je to lepšie?
- Dnes má Maďarsko silného partnera. V otázkach, na ktorých sa dokážeme dohodnúť, je slovenská vláda schopná dohody plniť, čo je rozdiel oproti prvým dvom rokom. Spomeňme len komárňanský most alebo mosty na Ipli, kde sa zdalo, že budú peniaze len na jeden z nich. Teraz sme sa dohodli na výstavbe dvoch mostov. Základom spolupráce je teda ochota oboch strán a to, že na oboch existuje politická sila na realizáciu dohôd.
- Premiéri deklarovali rovnaké predstavy na riešenie ekonomickej krízy. V čom sa zhodnú?
- Zjednodušene je to zhoda na tom, že kríza zasiahla najmä západný svet a Európsku úniu a sú nutné zásadné zmeny v hospodárskej politike európskych krajín. Maďarsko vytvorilo novú ekonomickú politiku, v ktorej centre je práca, je to ekonomika založená na práci a produkcii. V tom majú obidvaja premiéri k sebe veľmi blízko. Týka sa to aj sociálnych dosahov, Maďarsko chce za desať rokov vytvoriť milión nových pracovných miest a znížiť možnosti zneužívania sociálneho systému, znovu aktivovať spoločnosť. Medzi našimi cieľmi je zapojiť do systému verejných prác 200-tisíc ľudí, čo bude významné najmä pre nižšie vrstvy a Rómov.
- Orbán na slovensko-maďarskom ekonomickom fóre vyhlásil, že už nie je riešením pripojiť sa k západnému modelu. Čo je alternatívou západného modelu?
- Na riešenie ekonomických problémov tu bol v posledných dvadsiatich rokoch reštriktívny recept presadzovaný najmä Medzinárodným menovým fondom, že pri problémoch treba zmraziť platy a dôchodky. Stredoeurópske spoločnosti vrátane maďarskej však viac reštrikcií neznesú. Z toho vyšiel poznatok, že treba rozdeliť záťaže zmenou daňového systému, daňami pre jednotlivé sektory, ako je banková daň, zmenou vzťahu k štátnym a súkromným dôchodkom, v čom je opäť podobnosť medzi naším a slovenským prístupom. A tiež rozhodnými krokmi na posilnenie strednej triedy, posilnenie rodín rodinným zdanením, čo sú všetko novoty oproti receptom MMF. Možno ich nazvať aj neortodoxnými metódami. Maďarsko s nimi začalo, spočiatku vyvolávali spory, potom ich začalo uplatňovať čoraz viac krajín a zdá sa, že na Slovensku politické vedenie uvažuje podobne.
- Aj maďarskí ekonómovia hovoria, že sa tým vláda len snaží vyhnúť reformám, zdaňuje každého, na koho dosiahne, čo bráni ekonomickému rastu a že jej model nie je úspešný, nepribúdajú ani pracovné miesta.
- Myslíme si, že prvé ekonomické ukazovatele potvrdzujú úspech tohto prístupu. Ak z toho vytrhneme jeden faktor, ako napríklad sektorové dane, nezískame komplexný obraz. Sektorové dane však maďarská hospodárska politika zaviedla len dočasne, aby získala manévrovací priestor. Prvé výsledky sa už ukazujú. Podľa štatistík sa výrazne zvýšila zamestnanosť, čísla o ekonomickom raste Maďarska sú lepšie než priemer Únie, pokles je nižší a na budúci rok by mal aj podľa Únie začať výraznejší rast.
- K takýmto číslam nedospela okrem maďarského ministerstva financií žiadna iná inštitúcia.
- Sú to údaje naposledy zverejnené Úniou. Veľkým úspechom je i zníženie nášho deficitu tento rok na 2,7 percenta HDP a na budúci rok na ešte nižšiu úroveň. To však treba prediskutovať najmä s odborníkmi na ekonómiu. Podstatné je, že sú to rozsiahle opatrenia, začali sa hlboké zmeny vo všetkých oblastiach a vďaka rastu vo svete a v Nemecku budeme môcť v ďalších rokoch vykázať ďalšie výsledky.
- Medzinárodné inštitúcie i maďarskí ekonómovia hovoria, že tohtoročný deficit 2,7 percenta, ak sa vôbec dosiahne, je možný len v dôsledku mimoriadnych daní a jednorazových opatrení, ktorých vplyv sa čoskoro skončí. Nie je udržateľný a problém sa tým nevyrieši.
- Myslím si, že ak Maďarsko dokázalo svoj deficit vlani, predvlani a v tomto roku udržať pod tromi percentami, je to dôležitý úspech. S tým, že by nebol udržateľný, nesúhlasíme. Naše opatrenia prinesú vyššie rozpočtové príjmy a nižšie rozpočtové výdavky. Nemyslím si, že Maďarsko možno kritizovať za to, že nemá zodpovedné riadenie ekonomiky.
- Spolupráca medzi Slovenskom a Maďarskom sa týka ekonomiky a infraštruktúry. Čo s otázkami, ktoré naopak obe krajiny rozdeľujú a o ktorých premiéri nerokujú? Napríklad dvojaké občianstvo či Benešove dekréty, ktoré považujú maďarskí vládni politici podľa svojich domácich vyhlásení za veľmi dôležité.
- Obe krajiny rokujú o otázkach, v ktorých môžeme pokročiť. To neznamená, že tieto otázky nie sú zásadné pre obe krajiny i pre naše menšiny. Slovenskí Maďari žijú na južnom Slovensku a menšiny žijúce pri hraniciach majú najväčší osoh z prihraničnej spolupráce, z nových hraničných priechodov.
- To je naozaj dôležité, pýtame sa však na niečo iné.
- Len hovorím, že otázky, o ktorých sme sa dokázali dohodnúť, nie sú druhoradé. Rovnako ako infraštruktúra, stavba mostov, ciest, prepojenie plynovodov či vytvorenie spoločného trhu s elektrinou medzi Slovenskom, Českom a Maďarskom. Dialóg medzi oboma krajinami prebieha aj v otázkach, ktoré nás v ostatných rokoch rozdeľovali, ako Benešove dekréty, maďarská univerzita, jazykový zákon, zákon o občianstve.
- Kto ho spolu vedie?
- Máme zmiešané komisie, ktoré sa začali po nástupe novej vlády intenzívne stretávať a čoskoro sa začnú schádzať aj ministri. Na týchto stretnutiach jasne vyjadríme svoje stanoviská a z výsledkov rokovaní zmiešaných komisií vytvoríme zoznam. Premiér Orbán nedávno v Mlynkoch povedal, že na budúci rok začneme riešiť aj ťažšie otázky. Slovenský premiér potvrdil, že je na to pripravený.
- Aké môže byť riešenie pri dvojakom občianstve.
- V prípade dvojakého občianstva sa obaja ministri zahraničia dohodli, že konzultácie vezmú do svojich rúk a vymenovali svojich osobných poverencov. Konzultácie zahrnú aj otázku, či má byť dohoda, akú formu má mať a aký má byť jej obsah. Nechcel by som predbiehať, musíme venovať pozornosť každej možnosti. Isté je, že pre nás dvojaké občianstvo nie je špecificky slovenský problém, túto možnosť sme poskytli všetkým maďarským komunitám mimo maďarských hraníc.
- Podľa dnešných slovenských a maďarských stanovísk sú v podstate len dve možnosti. Buď Maďarsko prijme slovenský návrh, že maďarské občianstvo bude podmienené pobytom v Maďarsku, alebo Slovensko prijme maďarské stanovisko, že má zrušiť zákon o občianstve prijatý práve Ficovou vládou. Medzi týmito možnosťami niet veľmi o čom rokovať.
- Môžem povedať len toľko, že na Slovensku je legislatívna situácia, podľa ktorej sa nemôže podporovať dvojaké občianstvo. Ani Slovensko tento stav zjavne nechce predlžovať a chce svoje súčasné stanovisko zmeniť. Ak Slovensko otvorí možnosť disponovať aj na Slovensku občianstvom iného štátu, má zmysel o tom rokovať. Nezužujme si možnosti, mali sme dzurindovský návrh, teraz máme nový návrh slovenského ministerstva vnútra, treba preskúmať všetky.
- Všetky slovenské návrhy stoja na pobyte v Maďarsku, v tom medzi nimi nie je rozdiel.
- Nechajme niečo aj poverencom ministrov, ja verím, že pokročíme dopredu.
Clintonová kritizovala pomery v Maďarsku
7. decembra 2012 - (sita)
Šéfka americkej diplomacie upozornila Organizáciu pre bezpečnosť a spoluprácu na zaostávanie v dodržiavaní demokratických a ľudskoprávnych hodnôt. Hillary Clintonová poukázala nielen na situáciu v stredoázijských republikách, pozastavila sa aj nad vývojom v štátoch, ktoré susedia so Slovenskom. O Ukrajine hovorila ako o jednom z najväčších sklamaní USA a v prípade Maďarska upozornila na úpadok demokracie.
Pirézia
„Mám izraelsko-pirézske štátne občianstvo“
8. decembra 2012 - (Miloslav Surgoš - Pravda)
„Mám izraelsko-pirézske štátne občianstvo, súčasne som schopná reprezentovať židovské záujmy i pirézsky životný postoj,” odpovedala maďarská poslankyňa za zelených Katalin Ertseyová na dotazník, ktorý kolegom v parlamente rozoslal podpredseda extrémistického Jobbiku Előd Novák. Nerobil to len tak - potreboval podklady pre svoj zámer „očistiť” maďarský parlament od politikov, ktorých lojalita k Maďarsku je otázna. Izrael pozná každý, no Pirézia je známa už menej. Malá krajina kdesi v Pyrenejach je anarcho-syndikalistická totalitná republika, na ktorej čele stojí diktátor, kráľ Ten je pre Pirézanov zároveň bohom. V znaku má Pirézia tapíra a kura. Neuveriteľné? Správne. Pirézia totiž neexistuje. Uvedené údaje sú už len rozvinutím nápadu, s ktorým pred niekoľkými rokmi prišla maďarská agentúra na prieskum verejnej mienky. Sociológovia skúmali, do akej miery sú Maďari xenofóbni a na tieto účely si vymysleli Pirézanov. Dve tretiny opýtaných vtedy odpovedali, že prisťahovalci z Pirézie sú obyčajní paraziti a treba ich ihneď deportovať domov. Jobbikovské zoznamy minulý týždeň po dlhom čase spojili maďarskú koalíciu s opozíciou, ktoré na veľkej demonštrácii spoločne odsúdili antisemitizmus. Chudákov Pirézanov sa zase nikto nezastal.
Len nepoužiť slovo Žid
7. decembra 2012 - (Peter Morvay - Sme)
Maďarská vláda odsudzuje otvorený antisemitizmus Jobbiku, aby zakryla, že sama svojich prívržencov kŕmi veľmi podobnou ideológiou. Maďarský minister národného hospodárstva György Matolcsy, svetoznámy žitím vo virtuálnej realite, sa včera vo svojom pravidelnom stĺpčeku vo vládnom časopise Heti Válasz rozpísal o „nebezpečnej” knihe, ktorú si práve prečítal, „vykresľujúcej v mene tajuplného európskeho mozgového trustu” koncepciu svetovej vlády. Označenie vládny časopis je plne oprávnené. Heti Válasz založila prvá vláda Viktora Orbána z verejných peňazí a i dnes prežíva vďaka verejným peniazom prideľovaným pod rôznymi zámienkami. Matolcsy v ňom ďalej chváli čínsky vládny systém, ktorý si na rozdiel od demokracie lídrov vyberá nie podľa hlasovania, ale podľa zásluh. Dnešné Maďarsko je vraj ako Čína, lebo v ňom tiež záleží na výkonnosti. Matolcsyho pohŕdanie demokraciou i blúznenie o tajných silách riadiacich svet vynikne najmä vo svetle škandálu, ktorý nedávno spôsobil poslanec fašizoidného Jobbiku požadujúci v parlamente súpis domácich Židov. (Dvojakých izraelsko-maďarských občanov obvinil z nelojálnosti voči Maďarsku rovnako, ako to robievajú slovenskí politici pri tunajších Maďaroch s dvojakým občianstvom.) Vládni politici sa opäť snažili najmä medzinárodnému škandálu zabrániť vyhláseniami, že „vláda sa čo najprísnejšie postaví proti všetkým extrémistickým rasistickým a antisemitským prejavom”. Pri porovnaní reakcií na podobné škandály od rôznych vládnych inštitúcií však rýchlo vysvitlo, že už mesiace opakujú jediný kratučký ústredne nariadený text a ani sa ho nesnažia variovať. Maďarskí diplomati dostali opäť príkaz zasielať médiám krajín, v ktorých pôsobia, články chváliace vládny boj proti extrémizmu. Stačí sa však započúvať do verejných prejavov Orbána a jeho straníckych kolegov, aby človek získal iný obraz. Podobný skôr tomu, aký vysvitá aj z Matolcsyho textu. Dozvie sa, za všetky historické problémy i za dnešnú ekonomickú biedu Maďarov môže finančná svetovláda, ktorá sa ich snaží zahrdúsiť a s ktorou Orbánova vláda pre záchranu národa vedie ľúty boj. Má to však ťažké, lebo protimaďarským silám vo svete pomáhajú ich domáci spojenci, zradcovia, cudzinci, čo sa často len vydávajú za Maďarov. Ich sa týka aj Orbánov výrok z roku 2005, že maďarská opozícia je „geneticky kódovaná tak, aby vždy, keď má príležitosť, zaútočila na vlastný národ”. Po podobné vysvetlenia ani netreba ísť až za hranice. Maďarský konzul v Bratislave Zsolt Morován na jar pri oslavách revolúcie z roku 1848 v Dunajskej Strede prítomným porozprával, ako vtedy Maďari statočne odolávali Habsburgovcom za ktorými stála „celá Rotschildova banka”. Ruské vojská vraj Maďarov zdolali len preto, lebo im cestu cez Karpaty ukázal zradca, „rumunský pastier”. Ak niekomu podobný spôsob argumentácie pripadá známy, nie je to náhoda. „Fidesz bez akýchkoľvek zábran používa slovník a argumenty maďarského antisemitizmu z 30. rokov minulého storočia proti veľmi hmlisto definovaným nepriateľom vlády: medzinárodné sprisahanie, špekulanti útočiaci proti Maďarsku, inteligencia bez koreňov, dekadentní liberáli a tak ďalej. Nikdy však nepoužije slovo Žid, dodržiava tabu zavedené po roku 1945,” hovorí publicista János Széky. Rétorika Jobbiku sa od rétoriky Fideszu často líši v podstate len v tom, že Jobbik nepriateľa nazýva pravým menom, aby jeho prívrženci nemohli byť na pochybách, o koho naozaj ide. A tiež aby sa mohol oproti Fideszu prezentovať ako ten, čo sa nebojí. Fidesz prostorekosť Jobbiku naopak využíva, aby sa ukazoval ako ten rozumnejší a aby odsúdením otvorene antisemitských výrokov zakryl, že hovorí to isté. Až na to jediné zakázané slovo. Pokrytectvo vládneho boja proti antisemitizmu ukazuje aj najveľkolepejší PR projekt Orbánovho kabinetu na tomto poli, Pamätný rok Raoula Wallenberga. O záchrancoch Židov v časoch holokaustu sa v rámci neho konala i jedna výjazdová konferencia v Šamoríne na Slovensku. Členkou výboru dohliadajúceho na akcie pamätného roku je však i Orbánova bývalá hlavná poradkyňa a šéfka múzea Dom teroru v Budapešti Mária Schmidtová. Múzeum vzniklo so zámerom ukázať hrôzy totalitných systémov. Po svojom otvorení však okamžite vyvolalo škandál tým, ako sa napríklad snažilo bagatelizovať maďarskú spoluzodpovednosť za holokaust. Sama Schmidtová opakovane vzbudzovala pozornosť výrokmi typu, že holokaust bol len marginálnou epizódou druhej svetovej vojny. Zaujímavé pritom je, že ani najostrejší kritici Orbána a spol. v Maďarsku nepredpokladajú, že by boli (na rozdiel od Jobbiku) presvedčení antisemiti. To, čo robia, je len vrcholom politického cynizmu, snahou zakryť vlastné chyby vymýšľaním si imaginárnych nepriateľov bez ohľadu na hrozbu, ktorú tým prebúdzajú. A tiež snahou udržiavať v stálej bojovej pohotovosti svoj voličský tábor, v ktorom je antisemitizmus v rôznom stupni závažnosti naozaj prítomný.
Poslanec Jobbiku kvôli protižidovským vyjadreniam necestoval do Ríma
5. decembra 2012 - (tasr)
Poslanec extrémne pravicového opozičného Hnutia za lepšie Maďarsko-Jobbik Márton Gyöngyösi, ktorý je jedným z podpredsedov zahraničného výboru maďarského parlamentu a ktorý sa zviditeľnil protižidovskými vyjadreniami, neodcestoval v utorok na pracovnú návštevu Ríma. Predseda parlamentu László Kövér ho totiž zo zoznamu delegácie vyškrtol. Kövér pre tlačovú agentúru MTI povedal, že riadenie práce zahraničného výboru je jeho kompetenciou a rozhodol sa, že z pohľadu maďarských národných záujmov by nebolo dobré rímsku návštevu vedenia výboru obetovať na to, aby v talianskej metropole museli interpretovať Gyöngyösiho neprijateľné vyjadrenia. Podľa predsedu parlamentu Gyöngyösi nie je vhodný na post podpredsedu zahraničného výboru, vzhľadom však na demokratické pravidlá nemá možnosti na to, aby ho zbavil tejto funkcie. „Je to v právomoci Jobbiku. Ak ho nechcú odvolať, tak za to budú musieť niesť celú zodpovednosť,” dodal Kövér. Gyöngyösi 26. novembra na plenárnom zasadnutí parlamentu okrem iného vyhlásil, že svetový mier je ohrozený v prvom rade Izraelom. Navrhol, aby zmapovali, koľko židov „určitým spôsobom ohrozujúcich národnú bezpečnosť krajiny” žije v Maďarsku a koľko ich je v parlamente a vo vláde.
V. Orbán prijal predsedu Zväzu židovských náboženských obcí v Maďarsku
4. decembra 2012 - (tasr)
O situácii židov žijúcich v Maďarsku sa informoval maďarský premiér Viktor Orbán, ktorý vo svojom úrade prijal predsedu Zväzu židovských náboženských obcí v Maďarsku (MAZSIHISZ) Pétera Feldmájera. Informovala o tom dnes tlačová agentúra MTI. Feldmájer na schôdzke, ktorá sa konala v pondelok večer, vyjadril premiérovi vďaku za jeho prejav v parlamente. Predseda MAZSIHISZ-u tiež ocenil, že protinacistickej demonštrácie v nedeľu na Kossuthovom námestí sa zúčastnil aj predseda parlamentnej frakcie Fideszu Antal Rogán. Orbán v pondelok označil v parlamente minulotýždňové antisemitské vystúpenie poslanca Jobbiku Mártona Gyöngyösiho za “nenáležité Maďarsku”. Gyöngyösi na plenárnom zasadnutí parlamentu okrem iného povedal, “V súvislosti s takýmto konfliktom (narážal na to, že sa Maďarsko nepostavilo na stranu Palestínčanov) by bolo načase, aby sme zmapovali, koľko židov určitým spôsobom ohrozujúcich národnú bezpečnosť krajiny žije v Maďarsku, a koľko ich je v parlamente a vo vláde,”. “Kým budem stáť na tomto mieste, v Maďarsku sa nikomu nemôže nič stať kvôli jeho viere, presvedčeniu či pôvodu. Chcel by som jasne deklarovať, že my Maďari ochránime svojich židovských spoluobčanov,” zdôraznil pred poslancami Orbán.
V. Orbán: Maďari ochránia svojich židovských spoluobčanov
3. decembra 2012 - (tasr)
Maďari ochránia svojich židovských spoluobčanov, reagoval dnes v parlamente v Budapešti predseda maďarskej vlády Viktor Orbán na otázku týkajúcu sa antisemitských prejavov ultrapravicovej opozičnej strany Jobbik z minulého týždňa. Podľa tlačovej agentúry MTI premiér antisemitské vystúpenie poslanca Jobbiku Mártona Gyöngyösiho označil za „neprístojné Maďarsku”. Gyöngyösi minulý pondelok na plenárnom zasadnutí parlamentu navrhol, aby zmapovali, koľko židov žije v Maďarsku a koľko ich je v parlamente a vo vláde. „Kým budem stáť na tomto mieste, v Maďarsku sa nikomu nemôže nič stať kvôli jeho viere, presvedčeniu či pôvodu. Chcel by som jasne deklarovať, že my Maďari ochránime svojich židovských spoluobčanov,” zdôraznil dnes Orbán v reakcii na otázku poslanca opozičnej Maďarskej socialistickej strany (MSZP) Pála Steinera. Predseda vlády odmietol požiadavku socialistu, aby štátny tajomník ministerstva zahraničných vecí Zsolt Németh odstúpil kvôli tomu, že na slová poslanca Jobbik vtedy nereagoval razantne. Poslanec Jobbiku minulý pondelok vytýkal Némethovi, že vláda sa nepostavila na stranu Palestíny v nedávnom konflikte v Gaze s Izraelom. „Maďarská vláda presadzuje záujmy oboch národov, preto Maďarsko víta dosiahnuté prímerie,” reagoval Németh. Gyöngyösi ešte dodal, že svetový mier ohrozuje v prvom rade Izrael. „Bolo by načase v súvislosti s takýmto konfliktom, aby sme zmapovali, koľko židov určitým spôsobom ohrozujúcich národnú bezpečnosť krajiny žije v Maďarsku a koľko ich je v parlamente a vo vláde,” vyhlásil poslanec Jobbiku. Štátny tajomník poznamenal, že by nepodporoval takýto prieskum, pretože počet členov vlády židovského pôvodu nemá žiadnu spojitosť s uvedeným konfliktom. Predseda MSZP Attila Mesterházy v nedeľu na masovej demonštrácii v Budapešti konanej proti nacizmu vyzval Viktora Orbána, aby sa dnes v parlamente osobne dištancoval od Jobbiku a odsúdil ho.
Viktor Orbán sľúbil, že bude ochraňovať maďarských Židov
3. decembra 2012 - (sita)
Maďarský premiér Viktor Orbán v pondelok odsúdil výzvy poslanca ultrapravicového Jobbiku na zostavenie zoznamu Židov ako „nehodné” jeho krajiny. Zároveň prisľúbil, že bude ochraňovať všetkých obyvateľov od akéhokoľvek druhu diskriminácie. Orbán tak reagoval na vyjadrenia poslanca Mártona Gyöngyösiho, ktorý minulý týždeň počas debaty o násilnostiach v Pásme Gazy povedal, že by bolo „príhodné” spísať zoznam ľudí so židovským pôvodom, ktorí predstavujú národnú bezpečnostnú hrozbu, predovšetkým v štátnych funkciách. Tieto slová, za ktoré sa neskôr ospravedlnil, vyvolali medzinárodné pobúrenie. Orbán, s cieľom dištancovať sa od týchto výrokov, vyhlásil, že Gyöngyösiho vyhlásenia nemajú v modernom Maďarsku miesta. „Minulotýždňové výroky prednesené v parlamente sú nehodné Maďarska. Odmietam túto výzvu v mene vlády a chcem, aby ste vedeli, že kým stojím na tomto mieste, nik v Maďarsku nesmie byť diskriminovaný pre vieru, presvedčenie či pôvod,” povedal premiér v parlamente. Ako dodal, on a zvyšok krajiny, budú židovské obyvateľstvo ochraňovať. Maďarská stredoľavicová strana Demokratická koalícia (DK) pod vedením bývalého premiéra Ferenca Gyurcsánya v pondelok oznámila, že chce presadiť zákaz protižidovských a rasistických prejavov na pôde parlamentu a prostredníctvom prokuratúry sa tiež pokúsi ukončiť pôsobenie ultranacionalistického Hnutia za lepšie Maďarsko (Jobbik). V Budapešti cez víkend protestovali proti vyjadreniam poslanca Gyöngyösiho tisíce Maďarov.
Protest proti Jobbiku zblížil opozíciu
3. decembra 2012 - (Peter Morvay - Sme)
Antisemitizmus krajne pravicového Jobbiku v Maďarsku dokázal to, čo sa dovtedy nepodarilo ani vládnemu Fideszu. V nedeľu sa pred budapeštianskym parlamentom po prvý raz konal spoločný míting dvoch opozičných strán, socialistov a strany Politika môže byť iná, spolu s volebným hnutím Spolu 2014 expremiéra Gordona Bajnaia. Na zhromaždení dokonca krátko vystúpil i šéf poslancov Fideszu Antal Rogán. Mnohí účastníci asi desaťtisícového mítingu mali na sebe žlté hviezdy na protest proti tomu, že poslanec Jobbiku Márton Gyöngyösi minulý týždeň v parlamente požadoval súpis Židov v Maďarsku. Dvojakých občanov s maďarsko-izraelským občianstvom označil extrémista za možné bezpečnostné riziko pre krajinu. Spor o to, kto nesie vinu za vzostup rasizmu a extrémizmus u našich susedov, v pondelok pokračoval v maďarskom parlamente. Socialisti rovnako ako v nedeľu žiadali, aby Jobbik osobne odsúdil premiér Viktor Orbán. Premiér však len označil Gyöngyösiho slová za neprijateľné a dodal, že Maďari budú brániť svojich židovských spoluobčanov. Kým opozícia vládny Fidesz obviňovala, že svojou nacionalistickou a netolerantnou politikou pripravuje pôdu pre Jobbik, štátny tajomník Bence Rétvári označil prejavy extrémizmu v Maďarsku za izolované javy, proti ktorým vláda podniká rázne kroky. Za vinníka vzostupu extrémizmu naopak politik Fideszu označil sociálnu politiku predchádzajúcich vlád socialistov a liberálov. Predseda Jobbiku Gábor Vona zase hovoril o zbytočnej hystérii pre nepochopenú vetu ich poslanca Gyöngyösiho. Fidesz a socialistov zároveň obvinil, že sa dokážu spojiť len pre Jeruzalem, ale nie pre Maďarsko. „Maďarsko patrí Maďarom,“ zopakoval Vona obľúbené heslo svojej strany. Ďalší poslanec Jobbiku v rozprave navrhol zriadenie zvláštneho výboru pre rómsku otázku, na čo Orbán odpovedal, že o tom bude uvažovať.
Jobbik by mohli rozpustiť, tvrdí maďarský exminister
Kontroverzné hnutie by mohlo zaniknúť vďaka zákonu z roku 1947
3. decembra 2012 - (tasr)
V otázke možnosti rozpustenia ultrapravicového opozičného Hnutia za lepšie Maďarsko-Jobbik je obmedzujúcim faktorom skutočnosť, že ide o parlamentnú stranu. Ak však strana nedokáže zabrániť nedemokratickým a hrozným prejavom svojich poslancov, pričom je jedno, či zaznejú v parlamente alebo mimo neho, potom by mala byť takáto strana rozpustená, vyhlásil dnes bývalý minister spravodlivosti Péter Bárándy. Šéf rezortu justície vlády Pétera Medgyessyho pre ľavicový denník Népszava povedal, že Jobbik by mohli rozpustiť na základe zákona o Parížskej mierovej zmluve z roku 1947, ktorý v Maďarsku zakazuje fungovanie politických, vojenských či polovojenských organizácií fašistického charakteru. „Inou otázkou je, či maďarské súdy dokážu uplatniť tento zákon. Súdy zatiaľ ešte fungujú, existujú aj v prostredí centrálnej politickej sily a ochraňujú zvyšky hodnôt právneho štátu,” konštatoval Bárándy. Poslanec Jobbiku Márton Gyöngyösi pred týždňom na plenárnom zasadnutí parlamentu okrem iného vyhlásil, že svetový mier je ohrozený v prvom rade Izraelom. Navrhol, aby zmapovali, koľko židov „určitým spôsobom ohrozujúcich národnú bezpečnosť krajiny” žije v Maďarsku a koľko ich je v parlamente a vo vláde. Na masový protest Nie - Protinacistické hnutie, ktoré bolo reakciou na tieto vyhlásenia, prišlo v nedeľu na Kossuthovo námestie niekoľko desiatok tisíc účastníkov. Demonštráciu zorganizovala Maďarská nadácia Spolu za Jeruzalem, ku ktorej sa pridalo 27 občianskych organizácií, vládny Fidesz i opozičné strany.
Predseda Jobbiku Vona: Maďarsku nehrozí nacizmus, ale sociálna kríza
3. decembra 2012 - (tasr)
V Maďarsku neexistuje nacistická hrozba, ale sociálna kríza. Vyhlásil to dnes predseda ultrapravicového opozičného Hnutia za lepšie Maďarsko-Jobbik Gábor Vona v reakcii na nedeľňajší budapeštiansky masový protest proti nacizmu po minulotýždňových antisemitských prejavoch politikov Jobbiku. Vona v maďarskej verejnoprávnej televízii povedal, že Márton Gyöngyösi minulý pondelok v parlamente nehovoril ani o náboženských otázkach, ani o záležitostiach pôvodu. „Bolo to zrejmé aj z toho, že predsedajúci schôdze a ani poslanci v tom momente, keď kritizované slová zazneli, nereagovali” dodal. „Domnievam sa, že to, čo sa stalo, bolo iba dodatočným vyvolávaním hystérie. Môj kolega poslanec urobil to, čo mal urobiť - ospravedlnil sa,” konštatoval predseda, podľa ktorého dnes Maďarsku nehrozí nacizmus, ale sociálna kríza. Jobbik neznamená pre krajinu žiadnu hrozbu, zdôraznil Vona. Celá tematika Izraela je tabuizovanou témou, ktorú obklopuje hmla a hneď, ako sa o nej začne hovoriť, sa okamžite v tejto súvislosti vynára antisemitizmus. „Som rád, že vznikla táto hystéria, aspoň sa ľuďom otvoria oči a zistia, že socialisti a Fidesz sa snažia umlčať Jobbik, ktorý je skutočnou silou zmeny režimu”, uzavrel Vona. Na masový protest Nie - Protinacistické hnutie prišlo v nedeľu na Kossuthovo námestie niekoľko desiatok tisíc účastníkov. Demonštráciu zorganizovala maďarská nadácia Spolu za Jeruzalem, ku ktorej sa pridalo 27 občianskych organizácií, vládny Fidesz i opozičné strany. Gyöngyösi v pondelok na plenárnom zasadnutí parlamentu okrem iného vyhlásil, že svetový mier je ohrozený v prvom rade Izraelom. Navrhol, aby zmapovali, koľko židov „určitým spôsobom ohrozujúcich národnú bezpečnosť krajiny” žije v Maďarsku a koľko ich je v parlamente a vo vláde.
Maďarov spojil odpor k Jobbiku
2. decembra 2012 - (Ivan Drábek - Pravda)
Neonacistom sa podarilo to, čo v poprevratovom Maďarsku nikomu: antisemitskou provokáciou vyhnali odporcov i stúpencov vlády Viktora Orbána do ulíc na spoločnú demonštráciu. Desaťtisíce ľudí zo znepriatelených politických táborov na námestí pred parlamentom protestovali proti návrhu extrémistického Jobbiku zostaviť zoznamy Židov, ktorí podľa tejto tretej najsilnejšej strany predstavujú „národno-bezpečnostné riziko”. V krajine, kde si holokaust vyžiadal šesťstotisíc životov, výzva na spísanie Židov nemohla nevyvolať pobúrenie. Na tribúne sa pri rečníckom pulte včera striedali šéf parlamentnej frakcie vládneho Fideszu Antal Rogán, predseda najsilnejšej opozičnej strany socialista Attila Mesterházy i líder nového centristického bloku Spolu 2014 Gordon Bajnai. Podľa moderátorky sa prítomní v ničom nezhodujú okrem demokratického minima, na základe ktorého ľudia nemôžu byť diskriminovaní pre svoj pôvod. „Keď niekto otvorene napadne našich židovských spoluobčanov, tak treba dať bokom rozdelenosť i oprávnené spory medzi politickými stranami. Vtedy sa treba ozvať spolu,” vysvetlil Rogán pre denník Népszabadság, prečo sa postavil na tribúnu po boku svojich politických protivníkov. Šéf poslaneckého klubu Fideszu priznal, že pozvanie prijal až po konzultácii s premiérom Orbánom, ktorý na najnovšiu antisemitskú provokáciu osobne celý týždeň pred verejnosťou nezareagoval. Fidesz sa so socialistami doteraz tradične len prekáral, kto z nich nesie väčšiu zodpovednosť za napredovanie krajnej pravice. Orbánovci radi pripomínajú, že Jobbik vznikol a prenikol do parlamentu za vlády ľavice. Socialisti zase Orbánovi vyčítajú, že lídri extrémistickej strany začínali svoju politickú kariéru v jeho občianskych krúžkoch. Obe najsilnejšie strany sa vzájomne obviňujú aj z neochoty politicky izolovať Jobbik - Fidesz s ním spolupracuje vo viacerých miestnych samosprávach a socialisti zase v parlamente, kde demokratická opozícia nemá dosť poslancov, aby proti vôli vlády presadila niektoré návrhy. Viacerí analytici sa zhodujú, že Jobbik obom najväčším stranám prerástol cez hlavu, keď čoraz agresívnejšími protirómskymi a protižidovskými heslami sa mu darí udržiavať si stabilnú podporu. Vo vekovej skupine 18- až 29-ročných má dokonca až tretinu všetkých potenciálnych voličov, viac ako Fidesz či socialisti. „Fidesz preto začal hovoriť jazykom krajnej pravice, aby Jobbiku odlákal voličov a marginalizoval ho. Dosiahol však len to, že legitimizoval krajne pravicovú rétoriku,” myslí si Krisztián Szabados z ústavu Political Capital. „Ľavica zase dúfala, že Jobbik rozdelí pravicový tábor. Obe stratégie zlyhali, treba vymyslieť niečo nové,” citoval Szabadosa Népszabadság. Expremiér Gordon Bajnai, ktorý sa nedávno vrátil na politickú scénu v snahe zjednotiť protivníkov Orbánovej vlády do nasledujúcich volieb, zomknutie síl v boji proti neonacistom považuje za prvoradú úlohu všetkých demokratických strán. „Príznakom toho, že Maďarsko nefunguje normálne, je to, že sa berie ako senzácia, keď tri strany vystúpia spoločne,” citoval ho portál HVG. „Proti nacistom sa možno spojiť s hocikým, ale s nimi sa neslobodno spojiť ani v záujme moci,” dodal. Bajnai tak sformuloval požiadavku pre neextrémistické strany, ktorá môže byť veľmi aktuálna už na jar 2014. Ak totiž Orbán ani demokratická opozícia nebudú mať po budúcich parlamentných voľbách dostatočný počet mandátov na samostatné vládnutie, jazýčkom na váhach sa môže stať Jobbik. Extrémistická strana si zrejme uvedomuje, že včerajšia demonštrácia ohrozuje aj jej minimálny koaličný potenciál. Na zhromaždenie preto zareagovala mimoriadne zlostne. „Považujeme za nevkusnú a kresťanské tradície urážajúcu provokáciu, že veľká koalícia Fideszu, socialistov, Gordona Bajnaiho a sionistických organizácií zvolala demonštráciu pod židovskou hviezdou práve v prvú nedeľu adventu,” uviedol Jobbik na svojej webovej stránke. „Zomknúť sa vedia len v záujme Izraela, a nie osudových otázok maďarského národa,” dodal.
Na protinacistickej demonštrácii v Budapešti sa zúčastnili desaťtisíce ľudí
2. decembra 2012 - (tasr)
Niekoľko desaťtisíc ľudí sa dnes na Kossuthovom námestí v Budapešti zúčastnilo masového protestu pod mottom „Nie - Protinacistické hnutie”. Medzi účastníkmi demonštrácie, ktorá bola reakciou na minulotýždňové antisemitské prejavy ultrapravicovej opozičnej strany Jobbik, boli aj izraelský veľvyslanec v Budapešti Ilan Mor a veľvyslankyňa USA Eleni Tsakopoulosová Kounalakisová, informoval maďarský server Hvg.hu. Predseda parlamentnej frakcie vládnuceho Fideszu Antal Rogán pripomenul, že to, čo viedlo k vyvražďovaniu v táboroch smrti, sa pôvodne začalo vytváraním zoznamov. Zdôraznil, že je nutné odsúdiť šírenie nenávisti. Expremiér Gordon Bajnai, ktorý je jedným zo zakladateľov volebného hnutia Spolu 2014, povedal, že prítomnosť nacistov je neprijateľná. „My Maďari chceme žiť v pokoji,” konštatoval. Dodal, že Maďari chcú krajinu, v ktorej život bez strachu je právom každého. Bajnai označil za chybu, že po sérii vrážd Rómov vládnuce a opozičné strany nevyšli demonštrovať tak, ako dnes. Predseda opozičnej Maďarskej socialistickej strany (MSZP) Attila Mesterházy vyzval, aby demonštranti fašistom odkázali, že stačilo. Ocenil prítomnosť Antala Rogána z Fideszu a požiadal ho, aby „silu dvojtretinovej väčšiny Fidesz konečne využil proti fašistom”. Mesterházy podporil návrh Demokratickej koalície Ferenca Gyurcsánya, aby Jobbik „zatvorili do karantény”. Ďalej povedal, že pokiaľ je Márton Gyöngyösi, ktorý v pondelok v parlamente požadoval vytvorenie zoznamov židov žijúcich v Maďarsku, židovských členov maďarského parlamentu a vlády, členom zahraničného výboru, poslanci za MSZP sa nebudú zúčastňovať rokovaní výboru. Od premiéra Viktora Orbána líder ľavičiarov očakáva, že v pondelok sa v parlamente osobne dištancuje od Jobbiku a odsúdi ho. Demonštrácia na Kossuthovom námestí, ktorej hlavným organizátorom bola maďarská Nadácia Spolu za Jeruzalem, sa podvečer skončila bez incidentov. Podľa organizátorov na ňu prišlo až 50.000 ľudí. Viacerí účastníci si pripli na odev žlté hviezdy, väčšina mávala maďarskou vlajkou. Poslanec Jobbiku Márton Gyöngyösi v pondelok na plenárnom zasadnutí parlamentu okrem iného vyhlásil, že svetový mier je ohrozený v prvom rade Izraelom. Navrhol, aby sa zmapovalo, koľko židov, „určitým spôsobom ohrozujúcich bezpečnosť krajiny”, žije v Maďarsku a koľko ich je v parlamente a vo vláde.
Tisíce Maďarov protestovali proti Jobbiku a neonacizmu
2. decembra 2012 - (sita)
Tisíce ľudí sa v nedeľu popoludní zhromaždili pred budovou maďarského parlamentu, aby vyjadrili svoj odpor k tohtotýždňovým vyjadreniam poslancov Hnutia za lepšie Maďarsko - Jobbik. Tí na pôde parlamentu poukázali na početné zastúpenie Židov v dôležitých štátnych funkciách. Na podujatí v centre Budapešti sa zišli predstavitelia takmer všetkých parlamentných strán, ktorí vyzvali na tvrdý postup voči poslancom krajne pravicovej strany. Líder opozičných socialistov Attila Mesterházy označil neonacizmus za vírus a zároveň vyzval premiéra Viktora Orbána na zásadné stanovisko k aktuálnej situácii. Na nedeľňajšom podujatí nechýbali ani americký a izraelský veľvyslanec. Predstavitelia Jobbiku označili demonštráciu za politicky motivovanú a provokáciu kresťanov, keďže sa koná na prvú adventnú nedeľu. Maďarskú spoločnosť najprv šokovali pondelňajšie slová poslanca Mártona Gyöngyösiho ktorý vyzval na prieskum o počte Židov žijúcich v Maďarsku, zvlášť ich zastúpenie vo vláde a legislatíve. Poslanec za Jobbik v parlamente uviedol, že vzhľadom na terajší izraelsko-palestínsky konflikt je vhodné zistiť „koľko je osôb židovského pôvodu, ktorí predstavujú určité bezpečnostné riziko pre Maďarsko”. Vo štvrtok na neho nadviazal jeho stranícky kolega Előd Novák. Ten vyzval poslankyňu z menšej opozičnej strany, aby sa pre utajované dvojaké maďarské a izraelské občianstvo vzdala svojho poslaneckého mandátu. Podľa jeho slov totiž „Izrael má v maďarskom parlamente viac poslancov ako v tom svojom”. To podľa 32-ročného rodáka z Budapešti vysvetľuje vysoký počet rozhodnutí v prospech židovského štátu.
Protifašistického aktivistu vyštvali z Maďarska
Siahnuť na Horthyho v Maďarsku bez následkov nemožno
8. decembra 2012 - (Slovenské národné noviny)
Jeho rodina má kruté skúsenosti s organizáciou Šípové kríže, on sám odchádza - navždy. Nedokáže žiť v krajine, v ktorej sa odsúdenie fašistických zločinov považuje za útok na štátnosť. Nevie sa zmieriť s tým, že ani jedna maďarská „demokratická” organizácia sa ho nezastala, a je terčom nepretržitých antisemitských útokov. Péter Daniel sa v máji tohto roku dopustil nepredstaviteľného. Reagoval na - podľa neho na štátom podporovanú provokáciu elementárnej slušnosti a civilizovanosti odhalenie sochy zločincovi Horthymu v istej malej dedinke neďaleko Balatonu. Tri dni po tomto nehanebnom akte, o ktorom by sa právom malo hovoriť medzi europoslancami až v Bruseli, oblial drevenú sochu farbou krvi a regentovi na krk zavesil nápis - masový vrah, vojnový zločinec. Veľmi rýchly súd ho odsúdil za poškodzovanie cudzej veci, a však s trúfalým vysvetlením nízkej sadzby. Sudca István Kovacsics sa preto veľmi rýchlo dočkal sankcie zo strany Najvyššieho súdu Maďarska. Nedal sa však a trvá na svojom: „Protest proti odhaleniu sochy má morálne pozitívny obsah, je spoločensky prospešným upriamením pozornosti,” citoval Istvána Kovacsicsa denník Népszabadság. „Snahy o rehabilitáciu Horthyho podkopávajú pokojné spoločenské spolužitie, urážajú rodiny obetí druhej svetovej vojny a rozdeľujú verejnosť.” Nie je žiadnym tajomstvom, že súčasná vláda v Budapešti ticho podporuje verejnú adoráciu fašistických symbolov a názorov. Horthyho kult k nim bez výhrady patrí. A v „takej krajine sa žiť nedá”, tvrdí Peter Daniel. Nielen pre slovné, ale aj fyzické útoky na svoju osobu teda s Maďarskom už navždy končí.
Jobbik sa oprel do Židov, v parlamente je ich priveľa
30. novembra 2012 - (sita)
Antisemitskými výrokmi poznamenaná tohtotýždňová nálada v maďarskom parlamente sa pre výroky ďalšieho poslanca Hnutia za lepšie Maďarsko - Jobbik udržala aj vo štvrtok. Po pondelňajších kontroverzných slovách poslanca Mártona Gyöngyösiho sa tentokrát o pobúrenie postaral jeho stranícky kolega Előd Novák. Ten vyzval poslankyňu z menšej opozičnej strany, aby sa pre utajované dvojaké maďarské a izraelské občianstvo vzdala svojho poslaneckého mandátu. Ako povedal pre tamojšie médiá, „Izrael má v maďarskom parlamente viac poslancov ako v tom svojom”. To podľa 32-ročného rodáka z Budapešti vysvetľuje vysoký počet rozhodnutí v prospech židovského štátu. Vláda aj opozícia tvrdo odsúdili pondelňajšie výroky Gyöngyösiho, ktorý vyzval na prieskum o počte Židov žijúcich v Maďarsku, zvlášť ich zastúpenie vo vláde a legislatíve. Poslanec za Jobbik v parlamente uviedol, že vzhľadom na terajší izraelsko-palestínsky konflikt je vhodné zistiť „koľko je osôb židovského pôvodu, ktorí predstavujú určité bezpečnostné riziko pre Maďarsko”.
Jobbik preveruje poslancov, či nemajú napríklad izraelské občianstvo
29. novembra 2012 - (tasr)
Ultprapravicové Hnutie za lepšie Maďarsko-Jobbik rozoslalo v stredu večer e-mailom všetkým poslancom maďarského parlamentu otázku, či okrem maďarského občianstva nemajú aj iné. Podľa tlačovej agentúry MTI to dnes oznámil podpredseda Jobbiku Előd Novák. Podľa Nováka šéf Úradu na ochranu národných údajov a slobody informácií (NAIH) Attila Péterfalvi potvrdil dávnejšie stanovisko ombudsmana na ochranu osobných údajov Andrása Jóriho, podľa ktorého údaje týkajúce sa prípadného dvojakého občianstva poslancov parlamentu sú verejnými údajmi, preto sú povinní na požiadanie poskytnúť ich komukoľvek. Jobbik chce iniciovať úpravu zákona o parlamente, aby bolo možné sankcionovať poslancov, ktorí zámerne, alebo z nedbalosti neposkytnú odpoveď na otázku prípadného dvojakého občianstva.
Poslanec Jobbiku v pondelok na plenárnom zasadnutí parlamentu vytýkal štátnemu tajomníkovi ministerstva zahraničných vecí Zsoltovi Némethovi, že vláda sa v nedávnom konflikte v Gaze s Izraelom nepostavila na stranu Palestínčanov. Poslanec Jobbiku Márton Gyöngyösi dodal, že svetový mier je ohrozený v prvom rade Izraelom. „V súvislosti s takýmto konfliktom by bolo načase, aby sme zmapovali, koľko židov určitým spôsobom ohrozujúcich národnú bezpečnosť krajiny žije v Maďarsku a koľko ich je v parlamente a vo vláde,” vyhlásil poslanec Jobbiku. Ultrapravicový poslanec Gyöngyösi sa neskôr ospravedlnil židovským spoluobčanom, ale poznamenal, že trvá na iniciatíve svojej strany, podľa ktorej by maďarská vláda mala zverejniť prípadný zoznam členov parlamentu a vlády, ktorí majú dvojaké maďarsko-izraelské občianstvo a teda znamenajú národno-bezpečnostné riziko. Proti Gyöngyösiho vyhláseniam sa ohradila vláda, parlamentné strany, MAZSIHISZ a ďalšie maďarské i zahraničné organizácie, predstavitelia USA aj Izraela. Opozičná Demokratická koalícia avizovala, že iniciuje kroky na rozpustenie Jobbiku.
Zahraničné médiá si všímajú antisemitské prejavy v maďarskom parlamente
Pondelkové protižidovské prejavy poslanca opozičného ultrapravicového Hnutia za lepšie Maďarsko-Jobbik Mártona Gyöngyösiho nevyvolali v laviciach vládnych ani opozičných strán maďarského parlamentu okamžité pobúrenie, čí odmietnutie. Konštatoval dnes kriticky nemecký denník Frankfurter Allgemeine Zeitung (FAZ) v článku nazvanom „Antisemitské vystúpenie v parlamente”. Skutočnosť, že pri nedávnom podobnom prípade viedol rokovanie zákonodarného zboru tiež Zoltán Balczó z Jobbiku, svedčí o tom, že strana si starostlivo pripravuje takéto škandály, dodáva FAZ. Podľa komentára nemeckého Die Weltu Jobbik je prvou otvorene protižidovskou stranou v Európe od druhej svetovej vojny. Jobbik dosiahol hranice svojej možnej podpory a uznal, že nemá šancu udržať sa v strede politického spektra. „Nové, otvorenejšie antisemitské prejavy sú znakmi krízy,” poznamenáva denník. Nemecký Spiegel Online vytýka, že vláda sa od prejavu poslanca Jobbiku dištancovala iba zdráhavo a aj to iba potom, čo sa ozvali židovské organizácie. Vyhlásenie vlády sa podľa servera javí iba ako zaťažujúca povinnosť a je škandalózne, že maďarský štátny tajomník ministerstva zahraničných vecí Zsolt Németh v reakcii na Gyöngyösiho slová si nedal námahu dištancovať sa, dokonca sa nezdal byť ani pohoršený. „Vládny Fidesz sa čoraz viac blíži ku krajnej pravici, sčasti z vypočítavosti a sčasti z presvedčenia,” píše Spiegel Online. Britský denník The Economist v tejto súvislosti pripomína, že Jobbik nie je marginálnou politickou silou, je treťou najväčšou stranou v Maďarsku, ktorá síce nedokázala využiť krízovú situáciu vo svoj prospech, jeho podpora je však aj napriek tomu stále okolo desiatich percent. „Vzhľadom na to, že Maďarsko je závislé na medzinárodných pôžičkách, protižidovské vyjadrenia môžu relatívne bolestivo vplývať na schopnosť krajiny vyhnúť sa súčasnej vlne hospodárskej krízy, čo môže oslabiť pozície premiéra Viktora Orbána a jeho strany Fidesz,” uviedol ruský denník Izvestija.
Jobbik vyzýva poslankyňu: Odstúpte, máte izraelské občianstvo
30. novembra 2012 - (čtk)
Poslanec maďarskej krajne pravicovej strany Jobbik vyzval na zloženie mandátu poslankyňu zelených Katalin Ertseyovú, ktorá má maďarské a izraelské občianstvo. Podľa piatkových správ maďarskej tlače si poslanec Előd Novák na tlačovej konferencii v Budapešti posťažoval, že „Izrael má v budapeštianskom parlamente viac poslancov ako v (izraelskom parlamente) Knesete”. Útok na Ertseyovú, ktorá v parlamente zastupuje ekologickú stranu „Je možná iná politika”, prišiel štyri dni po tom, čo iný poslanec Jobbiku Márton Gyöngyösi navrhol spísanie zoznamu židovských poslancov a členov vlády. Kritizoval vládu, že v nedávnom konflikte medzi Izraelom a bojovníkmi palestínskeho hnutia Hamas z pásma Gazy sa nepostavila jasne na stranu Palestínčanov. Gyöngyösi sa podľa médií neskôr od svojho výroku dištancoval s vysvetlením, že nemal na mysli zostavenie židovských vládnych a parlamentných činiteľov, ale osôb s dvojakým - maďarským a izraelským - občianstvom. Práve takou osobou je Ertseyová. Novák tento týždeň rozoslal všetkým poslancom e-mailový odkaz, v ktorom ich vyzval, aby sa proti možnosti dvojakého občianstva verejne postavili. Antisemitské výroky znejú z úst členov Jobbiku stále častejšie. Jeden z vodcov a europoslancov strany tento rok musel odísť z jej radov po tom, čo vyšiel najavo jeho židovský pôvod. Tretia najsilnejšia strana v krajine má v 386-člennom parlamente 47 poslancov. Stotisícová židovská komunita v desaťmiliónovom Maďarsku tento rok dala najavo obavy z ďalšieho vývoja v krajine z rastúceho vplyvu Jobbiku. V nedeľu chcú zástupcovia židovských organizácií usporiadať v parlamente protest proti rastúcemu antisemitizmu. Vyzvali poslancov, aby sa do neho zapojili.
Nitra / Dorog - Krajanom v Maďarsku darovali vyše deväťsto kníh
Nitriansky a maďarský župan spoločne zapálili prvú sviečku adventného venca
5. decembra 2012 - (Jana Černáková - Sme)
Koncom novembra sa v Ostrihome uskutočnilo pracovné stretnutie predstaviteľov Komárňansko-ostrihomskej a Nitrianskej župy. Za náš kraj sa na ňom zúčastnil župan Milan Belica, podpredseda Juraj Horváth a Ľubica Libová, vedúca odboru školstva, mládeže, športu a kultúry. Od podpísania dohody o spolupráci a priateľstve oboch strán sa týmto stretnutím pristúpilo ku konkrétnym činom a pripravila sa pôda pre nadviazanie nových kontaktov cezhraničnej spolupráce. Súčasťou stretnutia bol Večer slovenského adventu, ktorý pre našich krajanov v Maďarsku pripravili Komárňansko-ostrihomská župná slovenská samospráva a Krajské osvetové stredisko v Nitre. „Akcia sa konala v dome kultúry v malom mestečku Dorog. Počas nej sa našim rodákom predstavil detský folklórny súbor Jelenček, spevácka skupina Lúč a FS Jaročan - predviedli sa pásmami predvianočných a vianočných zvykov,“ povedala Ľubica Libová. „Vrcholom tohto veľmi úspešného podujatia bolo zapálenie prvej sviece na adventnom venci, ktoré spoločne urobili predsedovia oboch žúp Milan Belica a György Popovics. Toto gesto je jasným signálom vzájomného rešpektu, priateľstva a ochoty spolupracovať.“ Potvrdením tejto myšlienky bol dar pre našich krajanov žijúcich v Maďarsku. Odbor školstva, mládeže, športu a kultúry NSK vyhlásil zbierku v rámci všetkých knižníc v zriaďovateľskej pôsobnosti NSK. Čitatelia aj knižnice vyzbierali spolu vyše deväťsto hodnotných kníh, ktoré našim rodákom odovzdal župan Milan Belica. Na záver oficiálneho programu si všetci účinkujúci s malými sviečkami v rukách spolu s divákmi zaspievali Tichú noc. „Po programe boli všetci hostia, diváci aj účinkujúci pozvaní na symbolický spoločný hrnček horúceho čaju. Neformálna zábava pokračovala veľmi družnými debatami, spevom aj tancom. Len veľmi ťažko sa nám lúčilo,“ dodal Anton Živčic, vedúci oddelenia kultúry NSK.
Najnovšie dvojčíslo časopisu Slovenské korene
3. decembra 2012 - (uszz.sk)
Najnovšie dvojčíslo 11-12 časopisu Slovenské korene vydávaného Obcou Slovákov v Prahe venuje hlavnú pozornosť Stálej konferencii Slovenská republika a Slováci žijúci v zahraničí 2012, ktorá sa konala koncom októbra v Bratislave. V rozsahu štyroch časopiseckých strán informujú Slovenské korene v pracovnej časti o dvojdňovom priebehu plenárnych zasadaní, diskusných príspevkoch delegátov a príhovorov hostí, najmä ministrov - šéfa rezortu zahraničia a európskych záležitostí Miroslava Lajčáka a rezortu školstva, vedy, výskumu a športu Dušana Čaploviča. Protokolárna časť je venovaná prijatiu delegátov prezidentom republiky a neformálnemu stretnutiu a rozhovorov s hlavou štátu. V kultúrno-spoločenskej časti približujeme čitateľom sprievodné programy Stálej konferencie, akými boli vystúpenia Komorného súboru Zvony zo srbskej Vojvodiny, výstava Obrazy dávno zabudnutých predkov Slovákov na Dolnej zemi a galavečer, na ktorom bola zvolená Najúspešnejšia Slovenka žijúca v zahraničí. V rubrike Slováci doma a vo svete píšeme o niektorých slovenských aktivitách v Maďarsku, ďalej v rubrike Poznávame o prvom slovenskom gymnáziu v Revúcej. Slovenské korene získali aj očité svedectvo o málo známej leteckej operácii na pomoc SNP. V magazínovej časti si prečítate rozhovor s Martinom Hubom a po prvý raz spracovaný príspevok o cirkevnom živote Slovákov v Prahe. Juraj Rácz, šéfredaktor - Čítajte Slovenské korene vo formáte pdf:
http://www.uszz.sk/data/files/1145_slovkor-11-12-2012.pdf
PRAMEŇ - časopis Slovákov v Chorvátsku
4. decembra 2012 - (uszz.sk)
Slovenská národnostná menšina v Chorvátsku je povestná svojimi pozoruhodnými a cennými podujatiami, akciami a organizátorským nasadením najmä v oblasti kultúry a patričnými výstupmi vo vydavateľskej činnosti, ako aj v mediálnej oblasti. V tomto duchu vydáva už 21 rokov Zväz Slovákov v Chorvátsku hodnotný krajanský časopis magazínového typu PRAMEŇ. Andrej Kuric, šéfredaktor Prameňa, a zároveň aj predseda Zväzu Slovákov v Chorvátsku, flexibilne zareagoval na prosbu webového sídla Úradu pre Slovákov žijúcich v zahraničí, ktoré má snahu priblížiť v dostupnej forme - či už na webe uszz.sk, alebo po prekliku z neho na portáli slovenskezahranicie.sk, aj ostatným krajanom vo svete mediálne aktivity Slovákov v zahraničí a celé aktuálne vydanie Prameňa (číslo 11), rozvoniavajúce v tlačenej podobe určite ešte čerstvosťou nezameniteľných vôní tlačiarenskej rotačky, vám prezentujeme vo formáte PDF. Činíme tak s radosťou, pričom pridávame zaujímavé čítanie aj v predchádzajúcom vydaní časopisu PRAMEŇ. Všetkým ďalším krajanom na celom svete, vydavateľom krajanských novín, časopisov, magazínov, ale aj všetkým tým Slovákom, ktorí svoje aktivity obohacujúce a povznášajúce slovenský svet a slovenskosť v celej šírke rozmanitosti ich prejavov prezentujú v internetových rádiách či v lokálnych televíziách v miestach, kde žijú, odkazujeme: - dajte o sebe vedieť, ozvite sa, - pochváľte sa plodmi vášho tvorivého žurnalistického videnia a cítenia, - prístupom a formami zobrazovania, prezentácie a propagácie našich krajanov v ich domovských krajinách. Verte, že informácie, glosy, rozhovory, reportáže či príbehy z pestrého krajanského života Slovákov vo svete inšpirujú nielen ostatné krajanské komunity či slovenské národnostné menšiny v niekoľkých európskych krajinách, ale aj nás, Slovákov na Slovensku! - Stiahnite si:
http://www.uszz.sk/data/files/1147_pramen-10.pdf
http://www.uszz.sk/data/files/1146_pramen-11.pdf
Pilíšski Slováci stále nemajú kľúče k novému Slovenskému domu v Mlynkoch
1. decembra 2012 - (tasr)
Združenie a regionálne kultúrne stredisko pilíšskych Slovákov ani Slovenská samospráva v Mlynkoch (SSvM) nemajú ešte stále kľúče a bezpečnostné kódy k budove Strediska pilíšskych Slovákov v Mlynkoch. Pre TASR to 1. decembra 2012 uviedol v severomaďarskej obci Mlynky (Pilisszentkereszt) člen SSvM a Valného zhromaždenia Celoštátnej slovenskej samosprávy v Maďarsku (CSSM) Imrich Fuhl. „Zatiaľ iba CSSM disponuje všetkými prostriedkami na to, aby tam usporiadala svoje akcie, ale máme prísľuby, že aj keď to ešte oficiálne nepoužívame, slovenského Mikuláša si tam SSvM môže usporiadať,” povedal I. Fuhl. Následne 15. decembra budú môcť nový Slovenský dom - Stredisko pilíšskych Slovákov predstaviť širšiemu regiónu - pilíšskym slovenským osadám, odkiaľ prídu na divadelné predstavenie. „To už bude tak trošku v predvianočnej nálade. Potom počítame s tým, že 28. decembra sa tam lúčime so starým rokom a vítame nový rok, to je tradičná akcia miestnej organizácie Zväzu Slovákov v Maďarsku a prakticky celého regiónu. Takže takmer na každý týždeň by tu bola nejaká dôležitá udalosť, ale pretrváva určitá neistota, kedy konečne budeme môcť oficiálne vstúpiť do tej budovy s vedomím, že sme v nej doma,” zdôraznil člen SSvM a CSSM. Poznamenal, že ešte treba urobiť určité formálne kroky, aby bolo možné priestory oficiálne používať. Vlastníkom nehnuteľnosti a prevádzkovateľom Strediska pilíšskych Slovákov, ktoré slávnostne otvorili 2. októbra 2012 slovenský premiér Robert Fico a predseda maďarskej vlády Viktor Orbán, je CSSM. Spoluužívateľmi objektu sú aj miestne organizácie pilíšskych Slovákov, najmä Združenie a regionálne kultúrne stredisko pilíšskych Slovákov a SSvM. Samospráva obce Mlynky a starosta József Lendvai sa v roku 2008 rozhodli z budovy starého Slovenského domu vysťahovať práve uvedené subjekty. Poslaním spoločensko-kultúrneho strediska je činnosť zameraná na podporu národného povedomia a kultúrnej identity Slovákov žijúcich v Maďarsku, ako aj na udržiavanie ich vzťahov.
Dialóg, istota a nádej - O prínose konferencie v Mlynkoch
3. decembra 2012 - (uszz.sk)
V dňoch 30. novembra - 1. decembra 2012 sa v Mlynkoch (Pilisszentkereszt) uskutočnila konferencia na tému „Ako ďalej, Slováci v Maďarsku?“, ktorú zorganizoval Zväz Slovákov v Maďarsku (ZSM). Konferenciu uviedla predsedníčka ZSM Ruženka Egyedová Baráneková. Podčiarkla potrebu dialógu medzi vládou a menšinovou samosprávou, samosprávou a občianskymi organizáciami, medzi občianskymi organizáciami navzájom, ako aj medzi vládami Maďarska a Slovenskej republiky. Základným mottom v rámci spomínanej spolupráce, ktorú akcentovala aj konferencia, by mali byť podľa R. Baránekovej Egyedovej dialóg, istota a nádej. Dialóg má dať zúčastneným pocit, že sú aktívnym účastníkom bytia, pocit, že sú dôležití ako občania aj ako príslušníci menšiny. Chcú mať istotu, že sú partnermi pre jednu aj druhú republiku a chcú mať nádej, že slovenská národnosť v Maďarsku prežije. Podčiarkla nevyhnutnosť zapojenia mládeže do aktívnej činnosti, pretože slovenská národnosť prežije iba vtedy, ak mládež prevezme štafetu.
Veľvyslanec Peter Weiss o stratégii vzťahov SR a Maďarska
Mimoriadny a splnomocnený veľvyslanec SR v Maďarsku Peter Weiss vo svojom vystúpení vysoko ocenil prácu riaditeliek a učiteliek slovenských škôl, ktoré sa usilujú, aby sa potomkovia Slovákov naučili po slovensky. „Slovenská menšina je klenotom, ktorú si chceme uchovať ako obohatenie slovenského kultúrneho dedičstva,“ povedal o. i. P. Weiss, ktorý vyzdvihol skutočnosť, že téma Slovákov v zahraničí je vážnou témou pre všetky slovenské vlády od vzniku samostatného Slovenska. V súčasnosti podľa jeho slov vznikla jedinečná príležitosť na Slovensku aj tým, že máme jednoliatu vládu, čím vzniká možnosť urobiť kvalitatívne zmeny v krajanskej agende. Zámerom je pomôcť národnej identite, rozvoju národnostného života bez spolitizovania tejto témy, pričom sa plynule naviaže na všetko dobré, čo bolo vykonané doteraz. V súčasnosti sa podľa P. Weissa ukazuje potreba zásadných zmien v starostlivosti o Slovákov v zahraničí. Vstupom do EU a voľným pohybom osôb nám vznikli nové komunity v zahraničí, napr. vo Veľkej Británii. Je to nová téma a bude treba na ňu reagovať. Vyzval zároveň k ukončeniu sporov medzi jednotlivými spolkami a organizáciami Slovákov v zahraničí vyostrenými v poslednom období, čo viedlo aj k výmene na poste predsedu ÚSŽZ. „Je treba sporiť sa o dobré riešenie, ale rozhodnutia prijímať spolu,“, uviedol P. Weiss. Slovenský veľvyslanec podčiarkol, že je v záujme slovenskej vlády snažiť sa o dobré vzťahy s Maďarskom. Tie sú strategickým záujmom s cieľom vytvárať priaznivé podmienky pre život menšiny a pre stabilizáciu situácie v EU.
ÚSŽZ a politika SR voči krajanom v zahraničí
Člen vedenia Úradu pre Slovákov žijúcich v zahraničí (ÚSŽZ) Igor Kováč konštatoval, že kvalitatívne sa zlepšuje úroveň starostlivosti Slovenskej republiky vo vzťahu k slovenským národnostným menšinám a krajanským komunitám v zahraničí. Informoval o zmenách, ktoré nastali ohľadne postavenia ÚSŽZ v štruktúre orgánov slovenskej štátnej správy. Podčiarkol, že agenda zahraničných Slovákov sa dostala do kompetencie Ministerstva zahraničných vecí a európskych záležitostí SR (MZV a EZ), čím sa zvýšila váha a postavenie tejto agendy v rámci celkovej štátnej politiky. Jedným z dôsledkov bude, že slovenské zastupiteľské úrady budú podstatne viac zapojené do plnenia úloh štátu v tejto oblasti. Informoval, že sa výhľadovo počíta s tým, že v rokoch 2013-2014 sa pripraví nová koncepcia štátnej politiky vo vzťahu k Slovákom žijúcim v zahraničí a v rokoch 2014 až 2015 by sa pripravila novela zákona prípadne i nový zákon o Slovákoch žijúcich v zahraničí. Igor Kováč predstavil aj závery, ktoré vyplynuli z nedávneho rokovania Stálej konferencie Slovenská republika a Slováci žijúci v zahraničí 2012 a z nich vyplývajúce úlohy pre ÚSŽZ - prehodnotenie dotačného systému, aktívna podpora jazykových a kultúrno-poznávacích pobytov pre deti, obnovenie komisie pre školstvo a vzdelávanie, zjednodušenie administratívy pri vydávaní osvedčení Slováka žijúceho v zahraničí, zlepšenie komunikácie s krajanmi a zvýšenie podpory odborným krajanským sympóziám a konferenciám. Záverom podčiarkol dôležitosť toho, že ÚSŽZ potrebuje poznať názory a skúsenosti krajanov a vyzval k užšej spolupráci pri výmene informácii.
Anton Paulik o novom národnostnom zákone v Maďarsku
Zástupca generálneho riaditeľa národnostného odboru Ministerstva ľudských zdrojov Anton Paulik informoval o novom národnostnom zákone. Uviedol, že 70 % textu nového zákona je totožný so starým zákonom. Zdôraznil, že je nevyhnutné dobre poznať zákon, aby bolo možné ho aj náležite využiť. Novinkou je, že v centre pozornosti nie sú samosprávy, ale do popredia idú jazykové práva a zákon spresňuje podmienky využívania kolektívnych práv. Definuje povinnosti štátu a samospráv voči národnostiam v obciach s podielom národnosti nad 20 %, ako aj práva národností s podielom nad 10 % obyvateľov. Kolektívne práva budú uplatňované voči národnostiam podľa nového sčítania obyvateľstva. Novinkou je, že sa budú týkať aj cudzincov s trvalým pobytom v Maďarsku. Voľby národnostných samospráv sa môžu konať v obciach, kde sa k danej národnosti prihlási a kde sa na volebnú listinu tej-ktorej národnosti zapíše najmenej 30 osôb. Zákon spresňuje aj podmienky spolupráce miestnej samosprávy s národnostnou samosprávou. Dáva zároveň národnostnej menšine možnosť prijať občianstvo inej krajiny.
Anton Paulik prezentoval počas konferencie aj nové ministerstvo v Maďarsku - Ministerstvo ľudských zdrojov. Ide o veľké ministerstvo, ktoré pokrýva starostlivosť o človeka v oblasti zdravotníctva, školstva, kultúry, cirkví, národností. Podľa jeho slov však vyvstáva problém, že rozsiahla štruktúra neumožňuje, aby sa iniciatívy zdola rýchlo realizovali. K volebnému zákonu uviedol, že právo na zastupovanie je kolektívne právo, a preto sa viaže k určitému počtu ľudí. Cieľovou skupinou práv sú celé národnosti určené sčítaním obyvateľstva. Teraz je stav taký, že 30 osôb v obci sa musí zaregistrovať ako národnostný volič, 30 osôb musí voliť a musí byť najmenej 5 kandidátov. Volič sa pred parlamentnými voľbami musí rozhodnúť, či chce voliť ako národnostný volič alebo väčšinový obyvateľ (teda na celoštátne listiny politických strán). K tomu, aby kandidát niektorej národnosti sa dostal do parlamentu, bude potrebných okolo 18 tisíc hlasov. K tomuto je treba nájsť kompromis v osobe kandidáta (ktorého môžu navrhnúť iba celoštátne národnostné samosprávy) a vykonať propagáciu na celoštátnej úrovni.
Predseda CSSM Ján Fuzik o hrozbe likvidácie národnostného školstva
Predseda Celoštátnej slovenskej samosprávy v Maďarsku (CSSM) Ján Fuzik pripomenul dôležitosť starého národnostného zákona z 1993, ktorý oživil národnostnú činnosť v Maďarsku. Novoprijatý zákon podľa J. Fuzika nedáva reálnu šancu na parlamentné zastúpenie národností. Nový zákon v oblasti školstva definuje, že štát preberá od 1. januára 2013 všetky školy vrátane národnostných. Pre národnostné školy to znamená, že budú „rozobrané“ - materské školy sa musia oddeliť od základných škôl. Zároveň už nebudú existovať osobitné normatívne podpory pre národnostné školy, čo môže viesť až k likvidácii národnostného školstva. Predseda CSSM uviedol konkrétne prípady obcí, v ktorých tieto procesy už začali. Podľa starej legislatívy mali národnostné samosprávy možnosť právom veta zabrániť zrušeniu národnostnej školy, čím sa im ich darilo udržať. Teraz vznikajú obavy o vážne straty v oblasti národnostného školstva.
Podobné problémy majú aj ďalšie národnosti
Na konferencii vystúpili aj zástupcovia dvoch ďalších národnostných menšín žijúcich v Maďarsku. Predseda Zväzu Chorvátov v Maďarsku Joso Ostrogonac potvrdil tendenciu likvidácie materských škôl a osvetových stredísk zo strany štátnej moci. Výsledkom novej maďarskej legislatívy na mnohých miestach je rušenie výučby v jazykoch národností, čím školy šetria peniaze. V praxi kladú pred rodičov výber, či sa ich deti budú učiť anglický jazyk alebo jazyk národnosti.
Riaditeľ Srbského inštitútu v Budapešti Pero Lastić uviedol, že štandardy ochrany menšín v Maďarsku sa často menia. Rozkvet bol v 90. rokoch. Niekdajší predseda Celoštátnej srbskej samosprávy konštatoval zhoršenie štandardov ochrany národnostných menšín za ostatné roky v dôsledku posledných zákonných úprav na základe individuálnych poslaneckých návrhov. Podľa P. Lastića „musíme byť tolerantnejší navzájom, ústretovejší k sebe samým, spolupracovať, komunikovať, mať trpezlivosť, byť ráznejší a rozhodnejší. Nebudeme úspešní, keď budeme izolovaní.“
Matej Šipický o garancii práv národnostných menšín
Otázkam novej legislatívy vo vzťahu k národnostiam sa venoval aj predseda Vedeckej rady Výskumného ústavu Slovákov v Maďarsku Matej Šipický. Konštatoval, že legislatíva je podrobná ohľadne práv národností, ale má veľké nedostatky vo vzťahu k legislatívnym a organizačným garanciám uplatňovania týchto práv. Tieto nedostatky diskriminujú alebo môžu diskriminovať národnosti. M. Šipický podal rozbor nedostatkov legislatívy počnúc ústavou a národnostným zákonom až po volebný zákon. Tieto nedostatky sú kritizované tak Benátskou komisiou, ako aj domácimi autoritami. Podstata problému spočíva podľa neho v tom, že práva sú definované, ale nie je definovaná povinnosť štátu niečo zabezpečiť, nie je garantovaná ani minimálna finančná podpora národnostných menšín.
Samosprávy budú zbytočné, ak to nebude pre koho robiť...
Vedecká pracovníčka Spoločenskovedného ústavu SAV v Košiciach Mária Homišinová oboznámila konferenciu s výsledkami výskumu jazykovej komunikácie slovenskej mládeže. Výskum došiel k jednoznačnému záveru, že najvážnejšími problémami sú rodina a jazyk. Rodina prestáva komunikovať v slovenskom jazyku, rodičia neučia svoje deti po slovensky. Zbytočne sa budú vytvárať samosprávy, ochrana práv a podobne, ak to nebude pre koho robiť. Na tomto závere sa zhodli všetci účastníci konferencie v Mlynkoch.
Konferencia ZSM „Ako ďalej, Slováci v Maďarsku?“
„Nový volebný zákon nás znevýhodňuje“
1. decembra 2012 - (tasr)
Slováci žijúci v Maďarsku sa domnievajú, že nový volebný zákon znevýhodňuje národnostné menšiny. Zaznelo to na konferencii o situácii a perspektívach Slovákov v Maďarsku, ktorá sa začala v piatok a dnes pokračuje v severomaďarských Mlynkoch (Pilisszentkereszt). Dvojdňové podujatie, ktorého účastníkmi boli zástupcovia slovenských samospráv v Maďarsku, škôl a občianskych organizácií, zorganizoval Zväz Slovákov v Maďarsku (ZSM) s podporou Úradu pre Slovákov žijúcich v zahraničí. Problémom podľa účastníkov konferencie je aj registrácia voličov, ktorú zavádza nový volebný zákon. Príslušníci menšín sa už museli zaregistrovať pred dvoma rokmi. „Vtedy sme to prijali tiež s veľkým nepochopením aj s obavami, ale vtedy si to väčšinový národ nevšímal. Teraz sa to týka väčšinového národa a teraz je to značný problém, pretože sa potvrdilo to, čo sme hovorili, že je to určité obmedzovanie volebných práv,” povedala pre TASR predsedníčka ZSM Ruženka Egyedová Baráneková. „V novom volebnom zákone je, že národnostný volič bude voliť alebo svojho národnostného kandidáta, ak chceme povedzme aby sa niekto za slovenskú národnosť dostal do parlamentu, ale tým pádom nemôže voliť svoju politickú stranu,” dodala predsedníčka ZSM, podľa ktorej to je znova znevýhodnenie alebo až diskriminácia menšín. „Som presvedčená o tom, že ak niekto žije v Maďarsku a chce zmenu, alebo povedzme nechce zmenu, tak vie, že rozhodujúcim faktorom je, aká bude vláda. Od toho sa potom odvíja osud národností. Ak sa zástupca napríklad slovenskej národnostnej menšiny dostane do parlamentu, tak tam bude mať iba poradné právo, nebude teda poslancom so všetkými právami, aké majú ostatní poslanci,” zdôvodnila Egyedová Baráneková obavy slovenskej menšiny. Z prejavov rečníkov podujatia ďalej vyplynulo, že občiansku sféru slovenskej menšiny trápi existenčná neistota. V novembri ešte organizácie nedostali podporu na tohtoročné fungovanie. Nahrádzajú ju z vlastných finančných zdrojov. „Môžem zodpovedne povedať, že nebyť Úradu Slovákov žijúcich v zahraničí, tak my, ako Zväz Slovákov v Maďarsku neviem, či ešte existujeme,” zdôraznila predsedníčka ZSM. Z reforiem, ktoré sa uskutočňujú v Maďarsku, sa aj ďalšie dotýkajú slovenskej národnostnej menšiny, pričom najcitlivejšou je reforma školstva. Od 1. januára preberá štát školy, ktoré doteraz patrili samosprávam. Štát bude vymenovávať riaditeľov škôl. „Štát bude rozhodovať o tom, či tá slovenčina tam bude, hoci tam sú určité možnosti, keď slovenská národnostná samospráva má právo veta, aby sa tá slovenčina učila, ale príliš veľa otáznikov je v tejto téme. S našimi slovenskými národnostnými pedagógmi, riaditeľmi škôl nebol vedený žiadny dialóg. Keby na tieto otázky boli odpovede, možno by to bolo jednoduchšie,” konštatovala predsedníčka ZSM.
Predseda SNS Andrej Danko v Mlynkoch
Šokovaný zo situácie Slovákov v Maďarsku
30. novembra 2012 - (tasr)
Zhodnotenie súčasnej situácie slovenskej menšiny v Maďarsku a jej perspektíva sú hlavnými témami konferencie, ktorá sa začala v severomaďarských Mlynkoch (Pilisszentkereszt) 30. novembra. Dvojdňové podujatie zorganizoval Zväz Slovákov v Maďarsku (ZSM) s podporou Úradu pre Slovákov žijúcich v zahraničí. „Táto konferencia je pokračovaním dialógu, ktorý sme začali v roku 2000, keď sme uskutočnili prvú konferenciu v Békešskej Čabe,” uviedla v úvode konferencie pred zhruba 90 zástupcami slovenských samospráv v Maďarsku, škôl a občianskych organizácií predsedníčka ZSM Ruženka Egyedová Baráneková. Podľa jej slov viesť dialóg je potrebné na najvyššej úrovni medzi vládou Maďarskej republiky, Celoštátnou slovenskou samosprávou v Maďarsku (CSSM), medzi CSSM a občianskymi organizáciami, ale aj medzi organizáciami navzájom. „Dialóg musí viesť aj vláda SR s vládou Maďarskej republiky a bolo by veľmi dobre, keby sme aj my, ako zástupcovia národnosti boli pri týchto rokovaniach. Takže základným mottom našej konferencie je dialóg. Dialóg, aby sme všetci, ktorí patríme k slovenskej národnosti, mali pocit, že sme aktívnymi účastníkmi nášho bytia a nielen jeho pasívnymi pozorovateľmi,” zdôraznila. Účastníci konferencie budú hovoriť o politike vlády SR ku krajanským komunitám, o možnostiach ponúkaných národnostným zákonom v Maďarsku, o činnosti Úradu pre Slovákov žijúcich v zahraničí v nových výzvach, o právach a ochrane národnostných menšín, o zákonodarstve a reformách v Maďarsku, o príprave menšín na obdobie volieb, ale aj o školstve, kultúre či o parlamentnom zastúpení menšín v Maďarsku.
Osobne si overiť reálnu situáciu a podmienky života Slovákov v Maďarsku, navštíviť Slovenský dom v Mlynkoch, na ktorého výstavbu SNS zorganizovala zbierku a zozbierala sumu 750.000 slovenských korún (24.895 eur), ale najmä pokúsiť sa začať rúcať vykonštruované mýty a staré stereotypy o SNS sú hlavnými cieľmi návštevy predsedu SNS Andreja Danka, ktorý pricestoval 30. novembra podvečer do severomaďarských Mlynkov (Pilisszentkereszt). Ako TASR informovalo tlačové a informačné oddelenie SNS, táto strana chce otvorene, pokojne a objektívne hovoriť o všetkom. „Vieme sa pozrieť na minulosť objektívne, hodnotiť život bez sprostredkovateľov a dokázať, že historické traumy nie sú vo vzťahoch našich národov určujúce” - konštatuje sa vo vyhlásení SNS, podľa ktorého historické traumy je potrebné raz uzavrieť.
Predseda SNS Slovákom v Maďarsku:
„Obdivujem vašu hrdosť po toľkom útlaku“
Dosiahnutie práv, aké majú Maďari na Slovensku, zaželal 30. novembra predseda SNS Andrej Danko slovenskej menšine v Maďarsku. „Chcem vás nabádať k tomu a podporiť najmä v tej politickej aktivite. Myslím si, že história v čase Uhorska dáva za pravdu, že pokiaľ sa slovanské národy nespojili, nikdy nič nedokázali,” konštatoval A. Danko. Podľa jeho slov nemôže jeden premiér hrať s maďarským premiérom Viktorom Orbánom futbal, druhý s ním plávať v mori a tretí možno robiť inú aktivitu. „Myslím si, že je najvyšší čas, keď počúvam, v akej biede je národnostná politika, keď som počul o úbytku polmiliónovej slovenskej menšiny a ako sa tu trápite,” poznamenal. „Chcem vám vyjadriť obrovskú podporu a chcem vám vyjadriť aj obdiv a preto som sem prišiel a s tým budem odchádzať, že závidím vám tú hrdosť, ktorú ste si zachovali po tom celom útlaku, ktorým ste za tie roky prešli a naozaj vám prajem, aby ste dokázali s tými vecami bojovať, aby ste dosiahli také práva, ako majú naozaj Maďari na Slovensku,” povedal predseda SNS.
Andrej Danko je šokovaný zo situácie Slovákov v Maďarsku
Predseda SNS Andrej Danko v Mlynkoch vyjadril nespokojnosť so situáciou slovenskej menšiny v Maďarsku. „Z Mlynkov odchádzam šokovaný z toho, v akej situácii sú Slováci v Maďarsku. Potvrdili to i Srbi, Chorváti, ktorí sa pripojili k protestom proti revízii a reformám v školstve. Potvrdili, že nemajú žiadne politické práva, že sú neustále diskriminovaní,“ povedal pre TASR predseda SNS. Podľa jeho slov ani v najhoršom sne si nemyslel, že situácia v Maďarsku z hľadiska národnostných menšín je taká vážna. „Určite chcem svoje poznatky prehĺbiť, dohodol som si osobné stretnutia so Slovákmi, ktorí študujú v Bratislave a teda pochádzajú z Maďarska, dohodol som si stretnutie so zástupcami (Slovákov) z Mlynkov, aby som hlbšie pochopil túto problematiku, aby som naozaj vedel i na území Slovenska šíriť tie myšlienky, pokiaľ bude maďarská menšina neustále stupňovať svoje požiadavky vo vzťahu k Slovensku, aby sme im vedeli riadne a fundovane oponovať a požadovať, aby takéto isté práva mali i Slováci v Maďarsku,” vyhlásil A. Danko, ktorý predtým vystúpil v rámci diskusie na dvojdňovej konferencii Zväzu Slovákov v Maďarsku o perspektívach Slovákov v Maďarsku.
http://media.monogram.sk/media/file?ac=tasr-vps&fid=20121130/20121030-194718-915969-hi.ogv
http://media.monogram.sk/media/file?ac=tasr-vps&fid=20121130/20121030-194718-915969-hi.ogv
Fico najlepší Orbánov žiak?
Najviac „opitých” učiteľov na meter štvorcový
- v týchto našich dvoch susedných provinciách na okraji periférie
29. novembra 2012 - (Pavol Žibrita - pavolzibrita.blog.sme.sk)
Asi to bude pravda, že pre Fica sa Orbán v mnohých smeroch stáva vzorom, jeho učiteľom. Pomaly, ale isto sa mení na jeho obraz, z Fica sa stáva „fickó“ čiže „chlapík“, proste Orbánov najlepší žiak, ktorý sa od predsedu susednej provincie rýchlo učí a ešte nás v tomto smere určite všeličím prekvapí. Tak ako teraz, v súvislosti s prerušeným štrajkom učiteľov. Nemyslel som si, že to bude také jednoduché... Orbánovej vláde sa totiž už dlhší čas úspešne darí držať tunajších učiteľov na „uzde” zastrašovaním a sľubmi. Opíja ich rožkami, a tak maďarskí učitelia zatiaľ „čušia”, hoci sú na tom horšie, ako tí na Slovensku. Vedia, že v rámci X-tej „novej” reformy školstva ich okrem prepúšťania, množstva novej, chaotickej a zbytočnej práce, nečaká nič dobrého. Radšej slabšie platy, ako ich zvýšenie za cenu prepúšťania. A ten náš „fickó” ide na nás rovnakou metódou. Budem zvedavý, akým rožkom namáčaným v drahom Čaplovičovom koňaku opil školské odbory, že prerušili štrajk. Lebo je takmer isté, že o nič iné nejde! Všetko ostatné by bolo jedno veľké, milé prekvapenie. Lenže... ťažko tomu uveriť. Zatiaľ to vyzerá tak, že v týchto našich dvoch susedných provinciách na okraji periférie bude, v rámci celého sveta, naďalej pobehovať najviac „opitých” učiteľov na meter štvorcový. Potom sa nečudujme, že učiteľ tu nemá žiadnu úctu. No nepredbiehajme, o týždeň zvidíme (?).Vždy som býval optimistom, ale už ním akosi neviem byť...
Maďarsko zriadi štátnu Webbanku ako alternatívu poskytovania úverov
28. novembra 2012 - (tasr)
Maďarsko zriadi pod názvom Webbank internetovú štátnu banku, ktorá má byť alternatívou poskytovania úverov a má napomáhať tým, ktorí si vzali devízové úvery, vyplýva z vyhlásenia maďarského ministerstva hospodárstva. Na založenie banky bude do budúceho mája dozerať splnomocnenec ministra. Rezort pre tlačovú agentúru MTI uviedol, že Webbank sa bude snažiť o finančne efektívne fungovanie, preto táto inštitúcia bude v zásade založená na aplikácii internetových riešení. K iniciatíve sa už pripojili súkromné osoby i podnikatelia. Rezort vyjadril nádej, že možnosti tejto iniciatívy rozpoznajú aj samosprávy a Maďari žijúci v zahraničí. Minister hospodárstva György Matolcsy vymenoval za splnomocnenca zodpovedného za založenie banky Lászlóa Körtvélyessyho, ktorý v utorok vyhlásil, že banku založia po tom, čo rezort prijme obchodný plán spoločnosti a Štátny dozor nad finančnými organizáciami (PSZÁF) odsúhlasí vstup novej spoločnosti na finančný trh. Spoločnosť Webbank Tőketársaság zaregistrovali v januári 2012. Podľa pripravovanej koncepcie bude 51 % banky v súkromných rukách a 49 % v rukách štátu. Podľa vyhlásenia rezortu strategické spojenectvo súkromnej sféry so štátnou sférou v tomto projekte, ktorý by riadila súkromná sféra a ktorej fungovanie bude optimalizované na prostredie internetu, ponúka konkurenčné výhody oproti klasickým bankám fungujúcim v Maďarsku. K iniciatíve sa doposiaľ pripojilo 3700 fyzických osôb a vyše 2000 podnikateľov.
Eustream už má víťazov tendra na stavbu slovensko-maďarského plynovodu
10. decembra 2012 - (tasr)
Prevádzkovateľ slovenskej prepravnej siete plynu Eustream vybral víťazov verejného obstarávania potrubného materiálu a prác na vybudovanie slovensko-maďarského plynovodného prepojenia. Informoval o tom hovorca spoločnosti eustream, a. s., Vahram Chuguryan. Víťazom tendra na zabezpečenie prác súvisiacich s výstavbou slovenskej časti slovensko-maďarského prepojenia sa stala spoločnosť s r. o. BMS BOJNANSKÝ. Hlavnými dodávateľmi potrubného materiálu budú spoločnosti ThyssenKrupp Mannex GmbH, Nemecko, GASPIPE, s. r. o., Slovensko, Metinvest International SA, Švajčiarsko, a RMA Kehl GmbH, Nemecko. Začiatok prác na vybudovanie prepojovacieho vysokotlakového plynovodu naplánovali na marec 2013. Plánovaný obojsmerný plynovod s ročnou kapacitou 5 miliárd kubických metrov (m3) bude mať dĺžku približne 115 kilometrov, z toho 95 kilometrov na území Maďarska a 20 kilometrov na slovenskom území. Plynovodné prepojenie spojí vysokotlakové prepravné systémy medzi Veľkými Zlievcami na slovenskej strane a maďarskou obcou Vecsés na predmestí Budapešti. Eustream je prevádzkovateľ prepravnej siete Slovenska a prepravca zemného plynu s prepravnou kapacitou viac ako 90 miliárd m3/rok a s celkovou dĺžkou prepravného systému 2270 km.
SK/HU prepojenie - Plánovaný obojsmerný plynovod s ročnou kapacitou 5 miliárd kubických metrov bude mať dĺžku približne 115 kilometrov (z toho 95 kilometrov na území Maďarska a 20 kilometrov na slovenskom území). Plynovodné prepojenie spojí vysokotlakové prepravné systémy medzi Veľkými Zlievcami na slovenskej strane a maďarskou obcou Vecsés na predmestí Budapešti. Strategický význam projektu pre Slovensko spočíva aj v zabezpečení prístupu krajiny k plánovaným južným plynovým koridorom alebo k LNG terminálu v Chorvátsku. Maďarsko získa prístup k západoeurópskym plynovým sieťam. Projekt by mohol prispieť k európskej energetickej bezpečnosti a diverzifikácii prepravných trás.
Eustream (www.eustream.sk) je prevádzkovateľ prepravnej siete Slovenska a prepravca zemného plynu s prepravnou kapacitou viac ako 90 miliárd m3/rok a s celkovou dĺžkou prepravného systému 2 270 km. Eustream garantuje prístup do slovenského prepravného systému transparentným a nediskriminujúcim spôsobom a zabezpečuje komplexné služby v oblasti prepravy zemného plynu. K jeho obchodným partnerom patria medzinárodné energetické spoločnosti.
Odštartovali prípravy na výstavbu slovensko-maďarského úseku plynovodu
29. novembra 2012 - (tasr)
Prvú sériu oceľových potrubí potrebných na výstavbu slovensko-maďarského prepojenia plynovodu dnes doviezli do areálu spoločnosti Magyar gáz Tranzit (MGT) v severomaďarskom meste Balassagyarmat, informovala tlačová agentúra MTI. Plánovaný obojsmerný plynovod s ročnou kapacitou 5 miliónov kubických metrov bude mať dĺžku približne 115 kilometrov, z toho 94 kilometrov na území Maďarska a 21 kilometrov na slovenskom území. Plynovodné prepojenie spojí vysokotlakové prepravné systémy medzi Veľkými Zlievcami na slovenskej strane a maďarskou obcou Vecsés na predmestí Budapešti. Podľa MGT potrubie určené na výstavbu maďarského úseku plynovodu dopravia okrem Balassagyarmatu aj do skladísk vytvorených pri obciach Romhány a Érsekvadkert. Slovenský prevádzkovateľ prepravnej siete Eustream a jeho maďarský partner Magyar gáz Tranzit (MGT) podpísali 23. mája dohodu o spoločnom postupe (Joint Development Agreement). Partneri projektu sa dohodli, že nové prepojenie začne komerčnú prevádzku 1. januára 2015. Spoločnosť Eustream, podobne ako MGT, už vyhlásila verejné obstarávanie potrubného materiálu a prác na slovensko-maďarské plynovodné prepojenie. Predpokladaná hodnota projektu sa odhaduje na 160 miliónov eur. Projekt je podporený z Európskeho energetického programu pre obnovu (EEPR) sumou 30 miliónov eur. Projekt významným spôsobom prispeje k európskej energetickej bezpečnosti a diverzifikácii prepravných trás.
Bude Slovensko ešte niekedy tým Švajčiarskom?
Určite je to dosť provokačná otázka. Ale v minulosti sa to tak často spomínalo. Čo Slovensku na ceste k tomu cieľu chýba? Je potrebné urobiť veľmi veľa systémových zmien, aby sa krajina konečne stala demokratickým (vláda ľudu) a právnym (dodržiavanie zákonov) štátom bez prebujnelej korupcie. Krajina by sa mala vydať na tú dlhú, ale správnu cestu za cieľom, stať sa vysnívaným Švajčiarskom. Určite by to najmä pre mladú generáciu, ktorá teraz často opúšťa krajinu, stálo za to. V celej krajine by mala byť nastolená široká spoločenská diskusia o jej budúcom smerovaní.
Maďarsko by už čoskoro mohlo získať maďarské aktíva koncernu E.ON
29. novembra 2012 - (tasr)
Maďarská štátna energetická firma MVM by mohla podpísať dohodu s nemeckým koncernom E.ON o kúpe jeho maďarských dcér v plynárenskej oblasti ešte pred koncom roka. Uviedol to dnes pre agentúru Reuters zdroj blízky informáciám. „Momentálne prebiehajú intenzívne rozhovory,” povedal zdroj, ktorý si neželal byť menovaný. Ako dodal, je možné, že „k podpisu určitej dohody by mohlo dôjsť ešte pred vianočnými sviatkami”. MVM a E.ON sa k informáciám nevyjadrili. Reakciu sa agentúre nepodarilo získať ani od maďarskej vlády. Podľa maďarského ekonomického denníka Világgazdaság by MVM mohla za dcéry E.ON zaplatiť približne 800 miliónov eur a nie 1,2 miliardy eur, čo je údaj, ktorý pôvodne médiá uvádzali ako požiadavku nemeckej spoločnosti. Maďarský premiér Viktor Orbán koncom augusta oznámil, že vláda odkúpi maďarské aktíva nemeckej firmy, odvtedy sa však k tejto záležitosti nevyjadril. Zoštátnenie maďarských dcér nemeckej spoločnosti by podľa analytikov zabezpečilo Budapešti kontrolu nad dovozom plynu a cenami energií. Ceny plynu patria k politicky citlivým otázkam v Maďarsku, ktoré má s ruským koncernom Gazprom uzatvorený dlhodobý kontrakt o dodávkach suroviny. Ten vyprší v roku 2015. V prípade, že MVM plynárenské aktíva firmy E.ON kúpi, o podmienkach nového kontraktu už bude rokovať maďarská vláda.
Tvorivá činnosť Selenčana študujúceho v Nitre
Nitriansky študent Patrik Rago v snahe zachovať selenčskú tradíciu ľudového odevu, sa už od detstva zaoberá šitím a vyšívaním tradičného selenčského dievčenského a ženského kroja. Ako záchranca ľudového odevu, najmä dievčenských krojov, venuje sa najmä ich rekonštrukciám. Je aj zberateľom ľudových krojov. Celú zbierku má umiestnenú v staršom dome, ktorý patril jeho babke Anne Fodorovej a celú expozíciu si môžu záujemcovia prehliadnuť v jeho sprievode.
Björnson za Slovákov
10. decembra 2012 - (Extra plus)
Slováci nemali v histórii veľa zástancov. Preto si treba vážiť osobnosti, ako bol Björnstjerne Björnson, ktorého 180. výročie narodenia si pripomíname. Tento nórsky nositeľ Nobelovej ceny za literatúru z roku 1903 bojoval za nezávislosť svojej vlasti od švédskej nadvlády a za slobodu iných utláčaných národov, predovšetkým Slovákov. O ich žalostnom postavení sa Björnson dozvedel iba tri roky pred smrťou a zvyšok života verejne poukazoval na útlak slovenského národa v Uhorsku. Metódy maďarskej justičnej perzekúcie, zatvorenie Matice slovenskej a slovenských gymnázií viedli Björnsona k intenzívnej publicistickej aktivite v Európe. Ostro kritizoval ministra Apponyiho za antislovenské školské zákony: „Zbaviť deti materčiny je ako odtrhnúť hladné dieťa od matkiných pŕs.” Björnsonove vystúpenia mali veľký ohlas a pomohli upozorniť svet na slovenskú otázku.
Zástanca Slovákov
https://www.facebook.com/photo.php?fbid=348290945269888&set=a.165789530186698.33779.147596498672668&type=1&theater
8. decembra 1832 sa narodil Bjørnstjerne Martinius Bjørnson, nórsky spisovateľ, zástanca Slovákov, vďaka ktorému sa celý svet dozvedel o krutej maďarizácii Slovákov v Uhorsku a o masakre v Černovej.
http://sk.wikipedia.org/wiki/Bj%C3%B8rnstjerne_Bj%C3%B8rnson
http://www.geocaching.com/seek/cache_details.aspx?guid=73b4b006-e92f-4124-bb9e-5163e054eb5a
http://www.oslovma.hu/index.php/sk/archiv/187-archiv-historia/533-bolo-by-ospravedlnenie-za-ernovu-produktivne

Cirkev vyzýva: Preneste si Rákócziho do Maďarska
8. decembra 2012 - (Dušan D. Kerný - Slovenské národné noviny)
Vo východoslovenskej metropole už nechcú dovoliť okupovať slovenské dejiny terajšou maďarskou nacionalistickou politikou. Nijaká inštitúcia nezakročila proti nájazdom všelijakých úderiek s maďarskými zástavami na východné Slovensko do košického chrámu - Katedrály sv. Alžbety - posvätnú pôdu bola nútená brániť sama cirkev. Na slávnosti sv. Alžbety odznela výzva na presťahovanie telesných pozostatkov Františka Rákócziho z košickej katedrály do Maďarska. „Apelujem na cirkevné a občianske inštitúcie, aby začali rokovania o prenesení telesných pozostatkov Františka II. Rákócziho a jeho blízkych do Maďarska. My veriaci a Slováci vám ich, Maďarom, vďačne dáme a vy Maďari ich s otvoreným náručím prijmite - prestanú znepokojujúce situácie a budeme lepší priatelia a susedia. Amen.” Týmto sa končilo vystúpenie arcibiskupa Alojza Tkáča. Dovoláva sa udržania dôstojnosti a posvätnosti bohoslužobného miesta. Priestor katedrály sa zneužíva na zámery, ktoré sú pre veriacich neprijateľné, katedrála nie je miestom, kde sa rozdúchavajú nacionalistické a iredentistické nálady, ako by patrila do iného štátu - teda maďarského štátu - je znesvätením. Cirkev sa tak stala poslednou hradbou: veď košická arcidiecéza je zriadená Svätou stolicou, územie diecézy je v zhode so štátnou hranicou a priestor katedrály má nespochybniteľnú slovenskú suverenitu. Miesto Matice slovenskej je po boku oprávnenej požiadavky nezneužívať chrám na politické ciele. Nejde len o maďarských veriacich, nejde len o to, že sa to prieči zásadám rímskokatolíckej cirkvi a košickej arcidiecézy. Podstatné je vytváranie mytológie v rozpore s dejinami, v rozpore s dobrom susedského spolunažívania s cieľom kriesiť nerealistickú veľkomaďarskú mytológiu. Telesne pozostatky Františka Rákócziho II. boli prenesené z Turecka v roku 1906 - teda v období vrcholiacej a násilnej maďarizácie. V Košiciach sú preto, lebo to bolo jedno z významných centier protihabsburgských povstaní - dovedna ich bolo v rokoch 1604 -1711 šesť.
PUSTOŠENIE A ÚPADOK
Povstalci obsadili Košice s pomocou tureckých vojsk. Povstania súviseli s reformáciou a rekatolizáciou, mali na nich veľký podiel roľnícke masy, prevažne slovanské. Odohrávali sa zväčša na území Slovenska, ostatnú, dnes maďarskú časť Kráľovstva uhorského okupovali Turci. Takmer celému dnešnému Slovensku priniesli mnoho krviprelievania, pustošenia. Pri Trenčianskej Turnej v auguste 1708 sa odohrala najväčšia vojenská bitka, pri ktorej Rákócziho vojská utrpeli zdrvujúcu porážku, mali tisíce mŕtvych a potom už žiadne prísľuby sociálnych výhod neprilákali roľnícke masy ku kurucom. Boli to samozrejme aj stavovské povstania súvisiace s vývojom v Európe, s reformáciou a jej podporou zahraničnými panovníkmi - Švédska, Francúzska, Sliezska, habsburskou rekatolizáciou a bojom za výsady šľachty. Netýkali sa len dnešného východného Slovenska.
CEZHRANIČNÉ DEMONŠTRÁCIE
Spupné nacionalistické úsilie a demonštratívne zneužívanie Františka Rákócziho II. pod rúškom súčasného maďarského vlastenectva je neprijateľné. Bol vychovaný v Čechách, oženený v Kolíne nad Rýnom, komunikoval po latinsky. Až v dospelosti sa na svojich statkoch naučil po maďarsky (!) a po vojenských porážkach sa uchýlil do exilu u svojich osmanských podporovateľov v Turecku. Vo výlučne maďarskom poňatí a výchove školskej mládeže teda ide aj o vyvlastňovanie slovanského obyvateľstva z uhorských dejín. Pritom celé okolie jeho rodného zámočku v Borši až po Tokaj a dnešný Šarišský Potok (Sárospatak) - ako svedčí dielo Jána Kollára Slávy dcéra a Jána Komenského, ktorý tam učil -, bolo plné slovanského osídlenia. Ponuka na premiestnenie Rákócziho pozostatkov, ako aj jeho blízkych z Košíc do Ostrihomu, je veľkorysá a ústretová. Umožní našim maďarským susedom nehatene oslavy; tak ako to urobili v prípade fašistického admirála Horthyho. Nebudú sa tak konať nacionalistické a iredentistické podujatia v košickom chráme, ktoré budú navždy len zdrojom náboženského, národného a medzištátneho napätia a nedorozumenia a navždy zamedzia výkladu dejín tak, ako sa neodohrali. Matica slovenská podporuje obnovu pamäti spoločných uhorských dejín. Napríklad Miestny odbor MS vo Veľkom Šariši sa zúčastňuje na obnove sídelného Rákócziho hradu nad obcou, ktorý je súčasťou jeho životnej cesty od ukrajinského Mukačeva až po dnes maďarský Sárospatak. Robí to v presvedčení o nevyhnutnosti podporovať všetko, čo je v našich dejinách spoločné - teda uhorské a nie výlučne maďarské.
Tokaj je náš
10. decembra 2012 - (Erika Lehotszká - Extra plus)
Keď prišli na územie horného Potisia predkovia dnešných Maďarov, dávno tu utešene kvitla vinohradnícka kultúra našich predkov. Kým sa starí Maďari na svojich kočovných výpravách opíjali kvaseným kobylím mliekom podľa vzoru svojich turkotatárskych náčelníkov, starí Slováci pestovali už pár storočí ušľachtilý vinič v oblasti, ktorú nazývali „stokaj” podľa sútoku riek Bodrogu a Tisy. Staroslovenský geografický názov Stokaj, neskôr Tokaj sa stal značkou vína jedinečnej kvality dorábaného na teplom tufovom podloží v kraji, ktorý charakterizujú vlhké noci a dlhé slnečné jesene. Prvý tokajský výber pre potešenie duše a tela, ako ho poznáme dnes, vyrobil kalvínsky kňaz Ladislav Matej v roku 1650. Odvtedy sa stal Tokaj „Vinum regum, rex vinorum” (víno kráľov, kráľ vín) obľúbeným nápojom francúzskeho kráľa Ľudovíta XIV. a ruských cárov Petra Veľkého a Kataríny II. O histórii tohto prastarého vína hovoria početné literárne pramene, preto o jeho pôvode by nemalo byť medzi Maďarskom a Slovenskom nijakých sporov. Problém však vyrobili Maďari po páde Rakúsko-Uhorska a stanovení trianonských hraníc. Tokajská oblasť sa stala súčasťou ich posttrianonskej traumy, keď si značku Tokaj uzurpovali len pre seba napriek tomu, že Slovensko má na ňu historicko-právny nárok a že má aspoň takú dobrú technológiu výroby, ak nie lepšiu ako maďarská strana. Rokovania a spory o rozlohu tokajského územia na Slovensku a samotnú značku sa ťahali dlhé roky až do novembra 2012, keď Súdny dvor EÚ oznámil, že Všeobecný súd zamietol žalobu Maďarska podanú proti zápisu slovenského označenia „Vinohradnícka oblasť Tokaj v celoeurópskom elektronickom registri”. Podľa rozhodnutia súdu zápis v registri platí automaticky na základe ochrany, ktorú malo označenie v Európskej únii ešte pred zavedením databázy. Po prehratom súdnom spore o vodné dielo Gabčíkovo-Nagymaros a kauze nevpustenia Sólyoma na Slovensko je súboj o značku Tokaj v posledných rokoch treťou prehratou partiou Maďarov, ktorá svedčí o tom, že zahraničná politika našich južných susedov trpí nedostatkom realistického myslenia. V pozadí všetkých týchto sporov stoja doteraz nestrávené „trianonské krivdy” a neodôvodnené pocity nadradeného národa, ktorému sa upierajú jeho práva v karpatskom priestore. Pre slovensko-maďarské vzťahy je signifikantné, že Slováci nikdy nezačínali susedské spory a uznávali, že na značku Tokaj majú právo oba národy na pomedzí trianonskej hranice. Prečo je pre jedného účastníka nezmyselného sporu táto logická paradigma neprijateľná, bude pravdepodobne ešte nejaký čas nezodpovedanou otázkou, lebo maďarská strana sa zrejme proti rozhodnutiu Súdneho dvora EÚ odvolá. O výsledku prípadného odvolania však na Slovensku nik nepochybuje. Už dnes je isté, že slovenský Tokaj bude naďalej získavať najvyššie ocenenia kvality na medzinárodných súťažiach, že každá ďalšia zlatá medaila pre slovenské troj-, štvor- i päťputňové tokajské víno bude ozdobou nášho najmenšieho a najsladšieho vinohradníctva.
Exteritoriálne účinky maďarskej legislatívy
s dôrazom na maďarský zákon o štátnom občianstve a volebné zákony
Konferencia Politologického odboru MS
Bratislava 18. decembra 2012
Mgr. Roman Michelko:
Dlhodobé koncepty maďarskej politiky a aktuálna politická stratégia maďarskej vlády
Mgr. Ľudovít Števko:
Exteritorialita maďarských zákonov a jej odraz v slovenskej politike a médiách
Mgr. Viliam Komora:
Exteritoriálna maďarská legislatíva z pohľadu práva Slovenskej republiky
Doc. PhDr. František Škvrnda, CSc.:
Bezpečnostné súvislosti a dôsledky snahy o exteritorialitu maďarskej legislatívy
PhDr. Pavol Mikula:
Exteritoriálne aspekty legislatívy MR a ich reflexia politickou reprezentáciou SR
akad. maliar Viliam Hornáček:
Poučenia z vyše 1100-ročného susedstva s Maďarmi
Program:
Prezentácia: 10.00 hod. -10.30 hod.
Otvorenie: 10:30 hod.
Prednášky: 10:45 hod. - 12:00 hod.
Prestávka 12:00 hod. - 12:30 hod.
Diskusia: 12:30 hod. - 14.30 hod.
Záver: 14:30 hod.
Miesto konania: Bratislava, zasadačka advokátskej komory, Kolárska 4, 813 42 Bratislava. Ubytovanie nezabezpečujeme. Prihlásiť sa možno elektronicky na adrese: roman.michelko@gmail.com
Páči sa mi to